open-index/open-wikipedia-markdown huggingface dataset:
য়ু জুয়ান

**য়ু জুয়ান** (ইংৰাজী: Yu Juan; জন্ম: ১৯৭৯ – ১৯ এপ্ৰিল, ২০১১) চীনৰ ফুডান বিশ্ববিদ্যালয়ৰ এগৰাকী প্ৰখ্যাত শিক্ষয়িত্ৰী আৰু *এন আনফিনিশ্বড লাইফ* (অসমীয়া অৰ্থ: এক অসম্পূৰ্ণ জীৱন; মূল চীনা শিৰোনাম: 此生未完成) নামৰ গ্ৰন্থখনৰ লেখিকা আছিল। মাত্ৰ ৩০ বছৰ বয়সতে য়ু জুয়ানৰ দেহত স্তন কেন্সাৰ ধৰা পৰিছিল। কৰ্কট ৰোগৰ সৈতে তেওঁ কৰা যুঁজ আৰু কেন্সাৰ প্ৰতিৰোধৰ বাবে জনসাধাৰণক সজাগ কৰিবলৈ তেওঁ চলোৱা নিৰন্তৰ প্ৰচেষ্টাই তেওঁৰ জনপ্ৰিয় ব্লগ *টু লাইভ ইজ দ্য পাৰমানেন্ট ট্ৰুথ*ৰ জৰিয়তে লাখ লাখ মানুহৰ হৃদয় স্পৰ্শ কৰিছিল।

## ব্যক্তিগত জীৱন
য়ু জুয়ানৰ জন্ম চীনৰ শ্বানডং প্ৰদেশৰ জিনিঙত হৈছিল। তেওঁ নৰৱেৰ অছল' বিশ্ববিদ্যালয়ৰ পৰা স্নাতকোত্তৰ ডিগ্ৰী লাভ কৰিছিল আৰু পৰৱৰ্তী সময়ত ফুডান বিশ্ববিদ্যালয়ৰ পৰা পিএইচডি ডিগ্ৰী অৰ্জন কৰিছিল। তেওঁ নিজৰ স্বামী আৰু পুত্ৰৰ সৈতে এক সুখী পাৰিবাৰিক জীৱন অতিবাহিত কৰিছিল। যেতিয়া তেওঁ নিজৰ কেৰিয়াৰৰ চৰম শিখৰত আছিল, ঠিক সেই সময়তে তেওঁৰ দেহত মাৰাত্মক স্তন কেন্সাৰ ৰোগ ধৰা পৰে।

চিকিৎসালয়ত ৰোগৰ সৈতে যুঁজি থকাৰ সময়ত তেওঁ *টু লাইভ ইজ দ্য ট্ৰুথ* (活着就是王道) নামৰ এটা ব্লগ খুলিছিল। তেওঁ জীৱনৰ প্ৰতি থকা নিজৰ গভীৰ চিন্তাধাৰাসমূহৰ বিষয়ে এখন ডায়েৰী লিখিবলৈ আৰম্ভ কৰিছিল। তেওঁৰ মতে, এজন কেন্সাৰ ৰোগীৰ দৃষ্টিত জীৱনৰ আটাইতকৈ মূল্যৱান সম্পদ হ’ল মানসিক আশাবাদ আৰু আটাইতকৈ গুৰুত্বপূৰ্ণ সময় হ’ল পৰিয়ালৰ সৈতে কটোৱা মুহূৰ্তবোৰ। জীৱনৰ প্ৰতি তেওঁৰ প্ৰবল ইচ্ছা আৰু সমাজৰ প্ৰতি তেওঁৰ অৱদানে পাঠসকলক অনুপ্ৰাণিত কৰিছিল। এগৰাকী অত্যন্ত দয়ালু ব্যক্তি হিচাপে তেওঁ নিজৰ আৰোগ্যৰ সময়খিনি ডায়েৰী লিখাত ব্যৱহাৰ কৰিছিল যাতে মানুহক অস্বাস্থ্যকৰ জীৱনশৈলীৰ ফলত হ'ব পৰা কেন্সাৰৰ বিপদৰ বিষয়ে সজাগ কৰিব পাৰে।

## সামাজিক প্ৰভাৱ
প্ৰায় ডেড় বছৰ ধৰি ৰোগৰ সৈতে যুঁজাৰ পিছত ২০১১ চনৰ ১৯ এপ্ৰিলত য়ু জুয়ানৰ মৃত্যু হয়। এই খবৰে সমগ্ৰ চীনদেশতে সংবাদ মাধ্যমৰ ব্যাপক চৰ্চা লাভ কৰিছিল আৰু হাজাৰ হাজাৰ মানুহে তেওঁৰ প্ৰতি শ্ৰদ্ধা নিবেদন কৰিছিল। তেওঁৰ অন্তিম ইচ্ছা আছিল উত্তৰ-পূব চীনৰ শক্তি বনসমূহ (energy forests) সংৰক্ষণ কৰা। তেওঁৰ মৃত্যুৰ পিছত পৰিয়ালে তেওঁৰ লেখাসমূহ একত্ৰিত কৰি তেওঁৰ স্মৃতিত *এন আনফিনিশ্বড লাইফ* গ্ৰন্থখন প্ৰকাশ কৰে। এই গ্ৰন্থখনে আজিও কেন্সাৰৰ বিৰুদ্ধে যুঁজ দিয়া লোকসকলক মানসিক শক্তি যোগাই আহিছে।

## তথ্যসূত্ৰ


শ্ৰেণী:চীনৰ ব্যক্তি
মুজি মেই

**মুজি মেই** (ইংৰাজী: Muzi Mei; জন্ম: ১৯৭৮) চীনৰ গুৱাংঝৌৰ এগৰাকী সাংবাদিক আৰু ব্লগাৰ, যিগৰাকী ২০০৩ চনৰ শেষৰফালে এগৰাকী ইণ্টাৰনেট চেলিব্ৰিটি হিচাপে পৰিগণিত হৈছিল। তেওঁৰ ব্লগত বিভিন্ন পুৰুষৰ সৈতে থকা যৌন সম্পৰ্কৰ স্পষ্ট বৰ্ণনা আছিল, যিটো সেই সময়ৰ চীনৰ বাবে প্ৰথম বুলি বিশ্বাস কৰা হয়। 

## জীৱন
তেওঁৰ আচল নাম হৈছে **লি লি**। "মুজি" (木子) শব্দটো উলম্বভাৱে সজালে "লি" (李) আখৰটো পোৱা যায়। আনহাতে "মেই" (美) আৰু "লি" (麗) দুয়োটা শব্দৰ অৰ্থ হৈছে "ধুনীয়া।" তেওঁ গুৱাংঝৌৰ ছান ইয়াত-ছেন বিশ্ববিদ্যালয়ৰ দৰ্শন বিভাগত অধ্যয়ন কৰিছিল আৰু ২০০১ চনত স্নাতক ডিগ্ৰী লাভ কৰিছিল। 

তেওঁ পূৰ্বে এগৰাকী সাংবাদিক হিচাপে কাম কৰিছিল।

## সংবাদ মাধ্যমৰ চৰ্চা
২০০৩ চনত তেওঁ চীনৰ ছপা মাধ্যম, বুলেটিন বৰ্ড আৰু ইণ্টাৰনেট চাটৰুমত তীব্ৰ বিতৰ্কৰ বিষয় হৈ পৰিছিল। আনকি *দ্য নিউয়ৰ্ক টাইমছ*, *টাইম* আৰু *দ্য ৱাশ্বিংটন পষ্ট*ৰ দৰে আন্তঃৰাষ্ট্ৰীয় সংবাদ মাধ্যমৰ বাতৰিতো তেওঁৰ নাম উল্লেখ কৰা হৈছিল। তেওঁৰ নাম প্ৰায়ে নৃত্যশিল্পী টাং জিয়ালীৰ সৈতে উচ্চাৰিত হৈছিল, যিগৰাকীয়ে চীনত প্ৰথমবাৰৰ বাবে নিজৰ নগ্ন শৈল্পিক ছবিৰ গ্ৰন্থ প্ৰকাশ কৰিছিল। এই ঘটনাসমূহে ২০০৩ চনৰপৰা চীনা প্ৰকাশনসমূহত যৌন সমল আৰু নগ্নতাৰ ওপৰত থকা বাধ্যবাধকতাৰ আংশিক উদাৰীকৰণক প্ৰতিফলিত কৰিছিল। 

তেওঁৰ ব্লগৰ কিছু অংশ ফৰাচী ভাষালৈ অনুবাদ কৰা হৈছে আৰু *Journal sexuel d'une jeune Chinoise sur le net* (২০০৫) নামেৰে এখন কিতাপ হিচাপে প্ৰকাশ কৰা হৈছে। ইয়াৰ জাৰ্মান অনুবাদো *Mein intimes Tagebuch* (২০০৭) নামেৰে প্ৰকাশ পাইছে। 

২০০৫ চনৰ ১২ ডিচেম্বৰৰ *টাইম মেগাজিন*ৰ সংখ্যাত "Sex, Please—We're Young and Chinese" শীৰ্ষক এটা প্ৰবন্ধত মুজি মেইক প্ৰদৰ্শিত কৰা হৈছিল।

পৰৱৰ্তী সময়ত তেওঁ পডকাষ্টিঙৰ দিশলৈ ধাৱমান হয়। *ছিডনী মৰ্নিং হেৰাল্ড*ৰ মতে, তেওঁৰ পডকাষ্টসমূহে দিনে প্ৰায় ১০,০০০ দৰ্শক লাভ কৰিছিল।

## তথ্যসূত্ৰ


শ্ৰেণী:চীনৰ ব্যক্তি
শ্ৰেণী:সাংবাদিক
হুং হুয়াং

**হুং হুয়াং** (ইংৰাজী: Hung Huang; জন্ম: ১৬ জুলাই ১৯৬২) এগৰাকী চীনা-আমেৰিকান সংবাদ মাধ্যমৰ ব্যক্তিত্ব। তেওঁ ঝাং হানঝীৰ কন্যা আৰু চিয়াও গুয়ানহুয়াৰ সতীয়া কন্যা। হুঙে ২০০০ আৰু ২০১০ চনৰ আৰম্ভণিতে সংবাদ মাধ্যমৰ কেৰিয়াৰ গঢ়ি তুলিছিল। তেওঁৰ অভিজাত পাৰিবাৰিক পটভূমি আৰু তেওঁৰ মুক্ত-স্বভাৱী ৰাজহুৱা ব্যক্তিত্বৰ বাবে তেওঁ জনসাধাৰণৰ দৃষ্টি আকৰ্ষণ কৰিছিল। তেওঁ ১৯৯৯ চনৰ পৰা ২০১৫ চনলৈকে ফেশ্বন আলোচনী *আইলুক*ৰ প্ৰকাশক হিচাপে কাৰ্যনিৰ্বাহ কৰিছিল।

## ব্যক্তিগত জীৱন
হুঙৰ মাতৃ আছিল ঝাং হানঝী, যি মাও জেদঙৰ ইংৰাজী শিক্ষক আছিল। তেওঁৰ পিতৃ আছিল অৰ্থনীতিবিদ হুং জুনিয়ান। ১৯৭৩ চনত তেওঁৰ পিতৃ-মাতৃৰ বিবাহ বিচ্ছেদ হয়। ইয়াৰ পিছত ঝাং হানঝীয়ে ১৯৭০ চনৰ চীনৰ বৈদেশিক মন্ত্ৰী চিয়াও গুয়ানহুয়াৰ সৈতে বিবাহপাশত আবদ্ধ হয়। সাংস্কৃতিক বিপ্লৱৰ পিছত হুঙৰ মাতৃৰ বিৰুদ্ধে 'চাৰিজনীয়া দল' (Gang of Four)ৰ সৈতে সহযোগিতা কৰাৰ অভিযোগ উত্থাপন কৰা হৈছিল আৰু তেওঁক দুবছৰৰ বাবে গৃহবন্দী কৰি ৰখা হৈছিল।

১৯৭৪ চনত ১২ বছৰ বয়সত হুঙক পঢ়াশুনাৰ বাবে আমেৰিকালৈ পঠোৱা হয়। তেওঁ ১৯৮৪ চনত ভাছাৰ কলেজৰ পৰা স্নাতক ডিগ্ৰী লাভ কৰে।

হুঙে চাৰিবাৰ বিবাহপাশত আবদ্ধ হৈছিল। তেওঁৰ দ্বিতীয় স্বামী আছিল চলচ্চিত্ৰ পৰিচালক চেন কাইগে। ২০০৬ চনত হুঙে চিচুয়ানৰ পৰা এজনী কন্যা সন্তান দত্তক লয়।

## কেৰিয়াৰ
কলেজৰ শিক্ষা শেষ কৰি হুঙে চীন আৰু আমেৰিকা দুয়োখন দেশতে পৰামৰ্শদাতা হিচাপে কাম কৰিছিল। ১৯৯৯ চনত তেওঁ *লুক* নামৰ ফেশ্বন আলোচনীখনৰ দায়িত্ব লয়, যিখন পিছলৈ *আইলুক* (iLook) নামেৰে জনাজাত হয়। প্ৰকাশক হোৱাৰ উপৰিও হুং ২০০৬ চনৰ আগষ্ট মাহৰ পৰা এই আলোচনীখনৰ মুখ্য সম্পাদিকাও আছিল। আলোচনীখনে ২০১৫ চনৰ ডিচেম্বৰত ইয়াৰ শেষ সংখ্যা প্ৰকাশ কৰিছিল।

পাশ্চাত্য সংবাদ মাধ্যমে কেতিয়াবা হুঙক চীনৰ 'অ’প্ৰা উইনফ্ৰি' বা 'আনা উইণ্টোৰ'ৰ সৈতে তুলনা কৰে। ২০১২ চনৰ আৰম্ভণিৰ পৰা তেওঁ *ৱুমেনছ ৱেয়াৰ ডেইলি*ৰ বাবে 'চাইনাফাইল' নামৰ এটা সাপ্তাহিক স্তম্ভ লিখি আহিছে। ২০১১ চনত টাইম আলোচনীয়ে তেওঁক বিশ্বৰ ১০০ গৰাকী প্ৰভাৱশালী ব্যক্তিৰ ভিতৰত অন্যতম হিচাপে নিৰ্বাচিত কৰিছিল।

## তথ্যসূত্ৰ


শ্ৰেণী:চীনা মহিলা কবি
শ্ৰেণী:সাংবাদিক
এন টি ৰামা ৰাও জুনিয়ৰ

**নন্দমুৰি তাৰকা ৰামা ৰাও** ((জন্ম ২০ মে' ১৯৮৩), জনপ্ৰিয়ভাৱে এন টি আৰ জুনিয়ৰ নামেৰে পৰিচিত৷ তেওঁ এজন ভাৰতীয় অভিনেতা, প্ৰযোজক আৰু টেলিভিছন পৰিৱেশক যি মূলতঃ তেলেগু চিনেমাত কাম কৰে। ভাৰতীয় চিনেমাৰ অন্যতম পাৰিশ্ৰমিকপ্ৰাপ্ত অভিনেতাৰ ভিতৰত অন্যতম৷ তেওঁ ২০১২ চনৰ পৰা ফৰ্বছ ইণ্ডিয়াৰ চেলিব্ৰিটি ১০০ তালিকাত অন্তৰ্ভুক্ত। সংবাদ মাধ্যমত তেওঁক *মেন অৱ মাছ* বুলি কোৱা হয় আৰু তেওঁ ৩০খনতকৈও অধিক ছবিত অভিনয় কৰিছে। তেওঁ কেইবাটাও বঁটা লাভ কৰিছে, য’ত আছে, তিনিটা ফিল্মফেয়াৰ এৱাৰ্ডছ চাউথ, তিনিটা চিনেএমএ এৱাৰ্ড, এটা চিআইএমএ বঁটা, এটা আইআইএফএ বঁটা আৰু দুটা নন্দী বঁটা।

তেওঁ ভাৰতীয় মেটিনি আইডল আৰু অন্ধ্ৰ প্ৰদেশৰ প্ৰাক্তন মুখ্যমন্ত্ৰী এন টি ৰামা ৰাওৰ নাতি ৷ তেওঁ *ব্ৰহ্মৰ্ষী বিশ্বামিত্ৰ (১৯৯১)* আৰু ৰাষ্ট্ৰীয় চলচ্চিত্ৰ বঁটা বিজয়ী *ৰামায়ণ (১৯৯৭)* ছবিত শিশু অভিনেতা হিচাপে অভিনয় কৰিছিল । তেওঁ *নিন্নু চৌদালানি (২০০১)* ছবিত মুখ্য অভিনেতা হিচাপে অভিষেক ঘটায় আৰু ষ্টুডেণ্ট নং: ১ (২০০১) আৰু একচন ড্ৰামা *আদি (২০০২)*ৰ জৰিয়তে তেওঁৰ সমাদৰ লাভ কৰে। ইয়াৰ পিছতে *ছিম্হাদ্ৰী (২০০৩)*, ৰাখী (২০০৬), ইয়ামাডোংগা (২০০৭), আধুৰ্ছ (২০১০), বৃন্দাবনম (২০১০), আৰু বাদশ্বাহ (২০১৩)কে ধৰি ব্যৱসায়িকভাৱে সফল ছবিত তেওঁ অভিনয় কৰে।

বক্স অফিচত কিছু সময়ৰ বাবে বিপৰ্যয়ৰ অন্তত তেওঁ একচন ড্ৰামা টেম্পাৰ (২০১৫)ৰ জৰিয়তে শক্তিশালী প্ৰত্যাৱৰ্তন ঘটায় আৰু নান্নাকু প্ৰেমাথো (২০১৬), জনথা গেৰেজ (২০১৬), জয় লাভ কুছা (২০১৭), আৰু অৰবিন্দ সমেথা বীৰা ৰাঘভা (২০১৮)ৰ সৈতে সফলতাৰ ধাৰা অব্যাহত ৰাখে। ইয়াৰ পিছত তেওঁ মেগনাম অপাছ আৰ আৰ আৰ (২০২২)ত অভিনয় কৰে, যিয়ে বিশ্বব্যাপী এক পৰিঘটনাত পৰিণত হয়, যাৰ ফলত তেওঁ প্যান ইণ্ডিয়া খ্যাতি আৰু আন্তঃৰাষ্ট্ৰীয় স্বীকৃতি লাভ কৰে৷ য'ত তেওঁ ক্ৰিটিক্স চয়ছ ছুপাৰ এৱাৰ্ডত একচন চলচ্চিত্ৰৰ শ্ৰেষ্ঠ অভিনেতাৰ বাবে মনোনয়ন লাভ কৰে।

ৰামা ৰাও জুনিয়ৰে তেলেগু ভাষাৰ ৰিয়েলিটি টিভি শ্ব’ বিগ বছ (২০১৭)ৰ প্ৰথম ছিজন আৰু ইভাৰু মীলো কোটিছৱাৰুলু (২০২১)ৰ পঞ্চম ছিজনৰো আয়োজন কৰিছিল। এজন প্ৰশিক্ষিত কুচিপুডী নৃত্যশিল্পী, তেওঁক ভাৰতীয় চিনেমাৰ অন্যতম উন্নত নৃত্যশিল্পী হিচাপে বহুলভাৱে গণ্য কৰা হয়। ভাৰতীয় চিনেমাৰ কেইজনমান বহুভাষী ব্যক্তিৰ ভিতৰতো তেওঁ অন্যতম।

## তথ্যসূত্ৰ

শ্ৰেণী:ভাৰতীয় অভিনেতা
শ্ৰেণী:দাক্ষিণাত্যৰ অভিনেতা
শ্ৰেণী:তেলেগু চলচ্চিত্ৰৰ অভিনেতা
শ্ৰেণী:হিন্দী চলচ্চিত্ৰৰ অভিনেতা
শ্ৰেণী:ফিল্মফেয়াৰ বঁটা দক্ষিণ বিজয়ী
শ্ৰেণী:জীৱিত ব্যক্তি
শ্ৰেণী:অভিনয় শিল্পী
শ্ৰেণী:চলচ্চিত্ৰ প্ৰযোজক
শ্ৰেণী:কণ্ঠশিল্পী
শ্ৰেণী:অন্ধ্ৰপ্ৰদেশৰ ব্যক্তি
কমলা দেৱী

**কমলা দেৱী আমেচুৰ** (৮ অক্টোবৰ ১৯৩৩ – ২৯ নৱেম্বৰ ২০১০) এগৰাকী ভাৰতীয় আৰু আমেৰিকান অভিনেত্ৰী আছিল। তেওঁ ১৯৬০-ৰ দশকত তেওঁৰ প্ৰথম স্বামী চাক কন্নৰ্ছৰ বিপৰীতে কৰা অভিনয়ৰ বাবে সৰ্বাধিক পৰিচিত।

## প্ৰাৰম্ভিক জীৱন
১৯৩৩ চনৰ ১১ অক্টোবৰত ব্ৰিটিছ ভাৰতৰ বোম্বাইত (বৰ্তমানৰ মুম্বাই) তেওঁৰ জন্ম হৈছিল। তেওঁৰ মাতৃ এলিজাবেথ ইংৰাজ-ৱেলছ বংশোদ্ভূত আছিল আৰু পিতৃ চান্দুমল আমেচুৰ আছিল এজন সিন্ধী হিন্দু নাক-কাণ-ডিঙি বিশেষজ্ঞ।

১৯৬৩ চনৰ তথ্য অনুসৰি দেৱীৰ পিতৃ-মাতৃ দুয়ো ভাৰতৰ বোম্বাইত বাস কৰিছিল।

তেওঁ ১৯৬০ চনৰপৰা আমেৰিকা যুক্তৰাষ্ট্ৰত বাস কৰিছিল আৰু দেশখনত ৬ বছৰ ধৰি থকাৰ পিছত আমেৰিকাৰ নাগৰিকত্ব লাভ কৰিছিল। ১৯৬৬ চনৰ ২ ডিচেম্বৰত দেৱীয়ে আমেৰিকাৰ নাগৰিকত্ব লাভ কৰে।

## কেৰিয়াৰ
১৯৫৮ চনত ষ্টুৱাৰ্ট গ্ৰেইঞ্জাৰ অভিনীত *হেৰী ব্লেক* ছবিৰ জৰিয়তে দেৱীয়ে চলচ্চিত্ৰত আত্মপ্ৰকাশ কৰে। ১৯৬২ চনত তেওঁ *জেৰ’নিমো*ত কিংবদন্তি আপাচি মুখিয়াল জেৰ’নিমোৰ পত্নী টিলাৰ মুখ্য চৰিত্ৰত অভিনয় কৰিছিল। ইয়াত জেৰ’নিমোৰ চৰিত্ৰত চাক কন্নৰ্ছে অভিনয় কৰিছিল। 

১৯৬৪ চনত তেওঁ *দ্য ব্ৰাছ বটল*ত হাৰেম গাৰ্ল আৰু জিন তেজৰাৰ চৰিত্ৰত অভিনয় কৰিছিল। 

## ব্যক্তিগত জীৱন
কমলাই *জেৰ’নিমো*ৰ চেটত চাক কন্নৰ্ছক লগ পাইছিল, য’ত তেওঁলোক দুয়োৱে এক দম্পতী হিচাপে অভিনয় কৰিছিল। কন্নৰ্ছে সংবাদ মাধ্যমৰ আগত তেওঁলোকৰ বিবাহৰ তাৰিখ ঘোষণা কৰিছিল।

১৯৬৩ চনৰ ১০ এপ্ৰিলত তেওঁ চাক কন্নৰ্ছৰ সৈতে বিবাহপাশত আবদ্ধ হয় আৰু ১৯৭২ চনত তেওঁলোকৰ বিবাহ বিচ্ছেদ ঘটে।

২০০৫ চনত তেওঁ তেওঁৰ তৃতীয় স্বামী মৌৰি বিউমণ্টৰ সৈতে বিবাহপাশত আবদ্ধ হয়, যি গৰাকী ২০০৮ চনত মৃত্যুবৰণ কৰে।

## মৃত্যু
২০১০ চনৰ ২৯ নৱেম্বৰত আমেৰিকা যুক্তৰাষ্ট্ৰৰ ভাৰ্জিনিয়াৰ আৰ্লিংটন কাউণ্টিত ৭৭ বছৰ বয়সত কমলা দেৱীৰ মৃত্যু হয়। 

## তথ্যসূত্ৰ

## বাহ্যিক সংযোগ
* 
*

শ্ৰেণী:আমেৰিকান অভিনয় শিল্পী
শ্ৰেণী:ভাৰতীয় মূলৰ আমেৰিকান
চাং চুং-হো

**চাং চুং-হো** (ইংৰাজী: Chang Ch'ung-ho; জন্ম: ১৭ মে', ১৯১৪ – ১৭ জুন, ২০১৫), বিবাহোত্তৰ নাম **চুং-হো চাং ফ্ৰেংকেল** হিচাপেও পৰিচিত, এগৰাকী চীনা-আমেৰিকান কবি, কেলিগ্ৰাফাৰ (লিপিকাৰ), শিক্ষাবিদ আৰু 'কুনকু' (Kunqu) অপেৰা গায়িকা আছিল। তেওঁক "চীন গণৰাজ্যৰ অন্তিম গৰাকী প্ৰতিভাশালী মহিলা" বুলি অভিহিত কৰা হয়।

## জীৱন আৰু কেৰিয়াৰ
চাং চুং-হোৰ জন্ম ১৯১৪ চনত চাংহাইত হৈছিল। তেওঁলোকৰ পুৰ্বপুৰুষৰ ঘৰ আছিল আনহুইৰ হেফেইত। তেওঁৰ আজোককাক ঝাং শ্বুশ্বেং হুয়াই সৈন্যবাহিনীৰ এজন উচ্চপদস্থ সামৰিক বিষয়া আছিল। তেওঁৰ পিতৃ ঝাং ৱুলিং এজন শিক্ষাবিদ আছিল। তেওঁৰ চাৰি গৰাকী ভগ্নী আৰু ছয়জন ভাতৃ আছিল। তেওঁৰ জ্যেষ্ঠ ভগ্নী চাং ইউয়েন-হো আৰু দ্বিতীয় ভগ্নী ঝাং ইউন-হো 'কুনকু' বিশেষজ্ঞ আছিল। তেওঁৰ তৃতীয় ভগ্নী চাং চাউ-হো এগৰাকী লেখিকা তথা প্ৰখ্যাত ঔপন্যাসিক শ্বেন চংৱেনৰ পত্নী আছিল।

২১ বছৰ বয়সত তেওঁ পিকিং বিশ্ববিদ্যালয়ত নামভৰ্তি কৰে। বিশ্ববিদ্যালয়ৰ শিক্ষা সম্পূৰ্ণ কৰাৰ পিছত তেওঁ 'চেণ্ট্ৰেল ডেইলী নিউজ' নামৰ বাতৰি কাকতখনৰ সম্পাদিকা হিচাপে কাম কৰিবলৈ লয়। ১৯৪৭ চনত তেওঁ হান্স ফ্ৰেংকেলক লগ পায় আৰু ১৯৪৮ চনৰ নৱেম্বৰত তেওঁলোক বিবাহপাশত আবদ্ধ হয়। ১৯৪৯ চনত তেওঁলোক আমেৰিকা যুক্তৰাষ্ট্ৰত নিগাজিকৈ থাকিবলৈ লয়। তেওঁলোকৰ দুটা সন্তান আছিল— এমা ফ্ৰেংকেল আৰু ইয়ান ফ্ৰেংকেল। চাং চুং-হোৱে য়েল বিশ্ববিদ্যালয়, হাৰ্ভাৰ্ড বিশ্ববিদ্যালয় আৰু আন ২০ খন বিশ্ববিদ্যালয়ত পৰম্পৰাগত চীনা সংস্কৃতিৰ শিক্ষা প্ৰদান কৰিছিল।

সাংস্কৃতিক বিপ্লৱৰ পিছত ১৯৭৯ চনত তেওঁ চীনৰ চুঝৌ ভ্ৰমণ কৰে। ১৯৮৬ চনত তেওঁ বেইজিঙত টাং চিয়ানঝুৰ মৃত্যুৰ ৩৭০ সংখ্যক বাৰ্ষিকী উপলক্ষে আয়োজিত অনুষ্ঠানত অংশ লয়। ২০০৪ চনৰ শৰৎকালত তেওঁ বেইজিঙত এখন চিত্ৰ প্ৰদৰ্শনীৰ আয়োজন কৰিছিল। ২০১৫ চনৰ ১৭ জুনত ১০১ বছৰ বয়সত কানেকটিকাটৰ নিউ হেভেনত তেওঁৰ মৃত্যু হয়।

## নিৰ্বাচিত ৰচনাৱলী
* *তাওহুয়ায়ু* (Peach Blossom Fish)

## তথ্যসূত্ৰ


শ্ৰেণী:চীনৰ ব্যক্তি
এঞ্জেল দেশাই

**এঞ্জেল দেশাই** (জন্ম: **অস্পৰা দেশাই**) এগৰাকী আমেৰিকান অভিনেত্ৰী।

## প্ৰাৰম্ভিক জীৱন আৰু শিক্ষা
দেশাইৰ জন্ম পেন্সিলভেনিয়াৰ ফিলাডেলফিয়াত হৈছিল, কিন্তু তেওঁ নিউয়ৰ্কৰ বিংহামটনত ডাঙৰ-দীঘল হৈছিল। তেওঁৰ পিতৃ-মাতৃ চিকিৎসক; তেওঁৰ পিতৃ এগৰাকী গুজৰাটী আৰু মাতৃ এগৰাকী ফিলিপিনো। তেওঁ সৰুৰেপৰাই অভিনয়ৰ প্ৰতি আগ্ৰহী আছিল আৰু বিদ্যালয়ৰ সংগীত তথা অভিনয়ৰ বিভিন্ন কাৰ্যসূচীত সক্ৰিয় আছিল। ১৯৯০ চনত হাইস্কুলৰ শিক্ষা সমাপ্ত কৰি তেওঁ অবেৰলিন কলেজত অধ্যয়ন কৰে আৰু তাৰপৰাই স্নাতক ডিগ্ৰী লাভ কৰে। ১৯৯৭ চনত তেওঁ নিউয়ৰ্ক ইউনিভাৰ্চিটিৰ টিচ স্কুল অৱ দ্য আৰ্টছৰ গ্ৰেজুৱেট এক্টিং প্ৰগ্ৰেমৰপৰা এমএফএ ডিগ্ৰী লাভ কৰে।

## মঞ্চ কেৰিয়াৰ
দেশায়ে বহুতো অফ-ব্ৰডৱে প্ৰযোজনাত অভিনয় কৰিছে, যাৰ মধ্যে ডেভিদ ষ্ট্ৰাথেয়াৰ্ণৰ বিপৰীতে *দ্য উইণ্টাৰ্ছ টেল* (২০০৩), আৰু মেণ্ডি পেটিনকিন অভিনীত *দ্য টেম্পেষ্ট* (২০০৮) অন্যতম।

তেওঁৰ ব্ৰডৱে অভিষেক ঘটিছিল ষ্টিফেন চণ্ডহেইমৰ *কোম্পানী*ৰ ২০০৬ চনৰ পুনৰুজ্জীৱিত সংস্কৰণত মাৰ্টাৰ চৰিত্ৰত অভিনয় কৰি। এই নাটকত তেওঁ পৰিৱেশন কৰা "এনাদাৰ হাণ্ড্ৰেড পিপল" গীতটোৱে সমালোচকৰ প্ৰশংসা লাভ কৰিছিল।

তেওঁৰ অন্যান্য মঞ্চ অভিনয়সমূহৰ ভিতৰত আছে কানেক্টিকাটৰ নিউ হেভেনত ডেভিদ শুলনাৰৰ *এন ইনফিনিট এক* আৰু *শ্বিনচাই: থিয়েটাৰ ফৰ জাপান* নামৰ এটা সাহায্যমূলক প্ৰযোজনাৰ অংশ হিচাপে ষ্টিফেন চণ্ডহেইম আৰু জন ৱাইডমেনৰ *পেচিফিক অভাৰচাৰ্ছ*ৰপৰা "ফৰ ব্লেক ড্ৰেগনছ" আৰু "নেক্সট" গীতৰ পৰিৱেশন।

## পৰ্দা কেৰিয়াৰ
মাৰ্টিন লৰেন্স অভিনীত ২০০১ চনৰ কমেডী ছবি *ব্লেক নাইট* আছিল দেশাইৰ প্ৰথমখন চলচ্চিত্ৰ। ইয়াৰ পিছত তেওঁ *হাইটছ* আৰু *দ্য ৱাৰ উইদিন*ৰ দৰে চলচ্চিত্ৰত সহযোগী চৰিত্ৰত অভিনয় কৰে। 
 
দেশাইৰ টেলিভিছন কেৰিয়াৰৰ ভিতৰত *দ্য এডুকেচন অৱ মেক্স বিকফোৰ্ড*, *ল' এণ্ড অৰ্ডাৰ*, *ল' এণ্ড অৰ্ডাৰ: স্পেচিয়েল ভিকটিমছ ইউনিট*, *ল' এণ্ড অৰ্ডাৰ: ক্ৰিমিনেল ইণ্টেণ্ট*, *কিংছ*, *ডলহাউচ*, *দ্য ইভেণ্ট*, *জেচিকা জোনছ* (ছিজন ২) আৰু *ডেমেজেছ* আদি ধাৰাবাহিকত কৰা অভিনয় উল্লেখযোগ্য।

## অতিৰিক্ত আগ্ৰহ আৰু কাৰ্যকলাপ
দেশাই 'এছিয়ান আমেৰিকান পাৰফৰ্মাৰ্ছ একচন কোৱালিচন'ৰ এগৰাকী প্ৰতিষ্ঠাপক সদস্য।

তেওঁ এগৰাকী সংগীতজ্ঞ, যিয়ে বেহেলা আৰু পিয়ান’ বজাব জানে। ইয়াৰ উপৰি তেওঁ এগৰাকী জাজ কণ্ঠশিল্পী আৰু তেওঁ 'এঞ্জেল দেশাই/অস্কাৰ পেৰেজ কোৱাৰ্টেট'ৰ অংশ হিচাপে সংগীত পৰিৱেশন কৰে।

তেওঁ মেনহেটানৰ হেল’ছ কিচেন চুবুৰিৰ এখন অলাভজনক সংস্থা '৫২ নম্বৰ ষ্ট্ৰীট প্ৰজেক্ট'ৰ সৈতে স্বেচ্ছাসেৱক হিচাপে জড়িত।

## তথ্যসূত্ৰ

## বাহ্যিক সংযোগ
* 
* 

শ্ৰেণী:আমেৰিকান অভিনয় শিল্পী
শ্ৰেণী:ভাৰতীয় মূলৰ আমেৰিকান
লুচি চাও

**লুচি চাও** (ইংৰাজী: Lucy Chao; জন্ম: ৯ মে', ১৯১২ – ১ জানুৱাৰী, ১৯৯৮), যাক চীনত **ঝাও লুঅ'ৰুই** নামেৰে জনা যায়, এগৰাকী বিশিষ্ট চীনা কবি আৰু অনুবাদক আছিল। তেওঁ বিশেষকৈ ইংৰাজী সাহিত্যৰ কালজয়ী ৰচনাসমূহ চীনা ভাষালৈ অনুবাদ কৰাৰ বাবে বিখ্যাত।

## জীৱনী
লুচি চাওৰ জন্ম ১৯১২ চনৰ ৯ মে'ত চীনৰ ঝেজিয়াং প্ৰদেশৰ ডেকুয়াং কাউণ্টিৰ জিন্সিত হৈছিল।

১৯৩২ চনত তেওঁ এজন নৃবিজ্ঞানী তথা অৰাকল বোন (oracle bones) বিশেষজ্ঞ চেন মেংজিয়াৰ সৈতে বিবাহপাশত আবদ্ধ হয়। ১৯৪৪ চনত চাও আৰু চেনক আমেৰিকা যুক্তৰাষ্ট্ৰৰ চিকাগো বিশ্ববিদ্যালয়ত অধ্যয়ন কৰিবলৈ ৰকফেলাৰ ফাউণ্ডেচনে এক যুটীয়া ফেল’শ্বিপ প্ৰদান কৰে। ১৯৪৮ চনত হেনৰী জেমছৰ ওপৰত কৰা গৱেষণা পত্ৰৰ বাবে চাওৱে চিকাগো বিশ্ববিদ্যালয়ৰ পৰা পিএইচডি ডিগ্ৰী লাভ কৰে। ইয়াৰ পিছত তেওঁ চীনলৈ উভতি আহে আৰু বেইজিঙৰ ইয়েনচিং বিশ্ববিদ্যালয়ত ইংৰাজী আৰু উত্তৰ আমেৰিকান সাহিত্যৰ অধ্যাপনা কৰে।

চাওৰ স্বামী চেনে ১৯৫০ চনত চীনা লিপি সৰলীকৰণৰ চৰকাৰী প্ৰস্তাৱৰ বিৰোধিতা কৰিছিল আৰু যাৰ বাবে তেওঁক 'দক্ষিণপন্থী' তথা কমিউনিষ্ট পাৰ্টিৰ শত্ৰু বুলি অভিহিত কৰা হৈছিল। ১৯৫৭ চনত তেওঁক এটা শ্ৰম শিবিৰলৈ প্ৰেৰণ কৰা হয়। উভতি অহাৰ পিছত তেওঁৰ গৱেষণা পত্ৰ প্ৰকাশ কৰাত নিষেধাজ্ঞা আৰোপ কৰা হয় আৰু সাংস্কৃতিক বিপ্লৱৰ সময়ত নিন্দা তথা নিৰ্যাতনৰ বলি হৈ তেওঁ আত্মহত্যা কৰে।

চেনৰ মৃত্যুৰ পিছত চাও স্কিজ’ফ্ৰেনিয়া (schizophrenia) ৰোগত আক্ৰান্ত হয়। ইয়াৰ স্বত্বেও তেওঁ ৱাল্ট হুইটমেনৰ *লীভছ অৱ গ্ৰাছ*ৰ (Leaves of Grass) প্ৰথমটো সম্পূৰ্ণ চীনা অনুবাদ সম্পূৰ্ণ কৰে, যিটো ১৯৯১ চনত প্ৰকাশ পাইছিল। সেই একে বছৰতে তেওঁক চিকাগো বিশ্ববিদ্যালয়ৰ "প্ৰফেচনেল এচিভমেণ্ট এৱাৰ্ড" প্ৰদান কৰা হয়।

## সাহিত্যকৰ্ম
লুচি চাওৱে ১৯৩৭ চনত টি. এছ. এলিয়টৰ প্ৰখ্যাত কবিতা *দ্য ৱেষ্ট লেণ্ড* চীনা ভাষালৈ অনুবাদ কৰিছিল। ইয়াৰ উপৰিও তেওঁ লংফেল’ৰ *দ্য চং অৱ হায়াৱাথা* আৰু ১৯৯১ চনত ৱাল্ট হুইটমেনৰ *লীভছ অৱ গ্ৰাছ*ৰ অনুবাদ কৰে। তেওঁ ১৯৭৯ চনত প্ৰকাশিত চীনৰ প্ৰথমখন 'ইউৰোপীয় সাহিত্যৰ ইতিহাস'ৰ সহ-সম্পাদিকা আছিল।

## তথ্যসূত্ৰ


## বাহ্যিক সংযোগ

* Walt Whitman in China

শ্ৰেণী:চীনা মহিলা কবি
চেন দুয়ানশ্বেং

**চেন দুয়ানশ্বেং** (ইংৰাজী: Chen Duansheng; জন্ম: ১৭৫১–১৭৯৬) এগৰাকী চীনা কবি আৰু *তানচি* ঔপন্যাসিকা আছিল। তেওঁ আটাইতকৈ বিখ্যাত *তানচি*সমূহৰ ভিতৰত অন্যতম *জাইশ্বেংইউয়ান* (অসমীয়া অৰ্থ: যুগ যুগান্তৰৰ প্ৰেমিক) নামৰ গ্ৰন্থখনৰ লেখিকা।

## জীৱনী
চেন দুয়ানশ্বেঙৰ জন্ম চীনৰ ঝেজিয়াং প্ৰদেশৰ হাংঝৌৰ কিয়ানটাঙত হৈছিল। তেওঁৰ পিতৃ চেন ইউদুন আৰু খুৰাক চেন ইউৱান দুয়ো চৰকাৰী বিষয়া তথা পণ্ডিত আছিল। চেন দুয়ানশ্বেঙৰ ককাক আছিল এগৰাকী শিক্ষা অনুৰাগী ব্যক্তি যিয়ে চেন আৰু তেওঁৰ দুই ভগ্নীৰ শিক্ষাৰ ক্ষেত্ৰত সম্পূৰ্ণ সহায় কৰিছিল। ২৩ বছৰ বয়সত চেনে ফান টানৰ সৈতে বিবাহপাশত আবদ্ধ হয় আৰু তেওঁলোকৰ এজন পুত্ৰ তথা এজনী কন্যা সন্তান আছিল। ফান টানৰ বিৰুদ্ধে অভিযোগ উঠিছিল যে তেওঁ নিজৰ পৰিৱৰ্তে আন এজনক ৰাজকীয় পৰীক্ষাত বহিবলৈ দিছিল আৰু এই অপৰাধত তেওঁক নিৰ্বাসিত কৰা হৈছিল। ১৭৯৬ চনত চেন দুয়ানশ্বেঙৰ মৃত্যু হয়।

## সাহিত্যিক কৃতি
চেন দুয়ানশ্বেঙে ১৭ বছৰ বয়সৰ পৰাই লিখা-মেলা আৰম্ভ কৰিছিল। যিহেতু তেওঁৰ ককাকৰ *তানচি* সাহিত্যৰ প্ৰতি বিশেষ সন্মান নাছিল, সেয়েহে চেনে অতি গোপনে সাহিত্য চৰ্চা কৰিবলগীয়া হৈছিল। ১৭৭০ চনৰ ভিতৰত তেওঁ নিজৰ কালজয়ী সৃষ্টি *জাইশ্বেংইউয়ান*ৰ প্ৰতিটো খণ্ডত চাৰিটা অধ্যায় থকাকৈ ১৬ টা খণ্ড লিখি উলিয়াইছিল। মাতৃৰ মৃত্যুৰ পিছত তেওঁ লিখা-মেলা বন্ধ কৰি দিছিল আৰু ১৭৮৪ চনত পুনৰ লেখনী হাতত তুলি আৰু এটা চাৰি অধ্যায়ৰ খণ্ড সম্পূৰ্ণ কৰে। তেওঁৰ মৃত্যুৰ পিছত লিয়াং দেশ্বেঙে এই কামটো আগবঢ়াই লৈ যায় আৰু গ্ৰন্থখনৰ আৰু তিনিটা খণ্ড সম্পূৰ্ণ কৰে, যাৰ ফলত গোটেই গ্ৰন্থখন বিশটা খণ্ডৰ এক বৃহৎ সৃষ্টিত পৰিণত হয়।

## তথ্যসূত্ৰ


শ্ৰেণী:চীনা মহিলা কবি
শ্ৰেণী:ঔপন্যাসিক
সুজাতা দে

**সুজাতা চৌধুৰী** (ইংৰাজী: Sujata Choudhury; জন্ম: ২৭ জুন, ১৯৮৪), পেছাগতভাৱে তেওঁক **সুজাতা দে** বুলি জনা যায়। তেওঁ এগৰাকী আমেৰিকান অভিনেত্ৰী, মডেল আৰু চিত্ৰনাট্যকাৰ। ইছা ৰায়েৰ ৱেব ছিৰিজ *দ্য মিচএডভেন্সাৰ্ছ অৱ অকৱাৰ্ড ব্লেক গাৰ্ল* (২০১১-২০১৩)-ত চিচি আৰু *ইনচিকিউৰ*ত ছাৰাৰ চৰিত্ৰত কৰা অভিনয়ৰ বাবে তেওঁ সৰ্বাধিক পৰিচিত। ২০২০ চনৰ কমেডী-ড্ৰামা *ডেফিনিচন প্লিজ*ৰ জৰিয়তে তেওঁ পৰিচালক হিচাপে আত্মপ্ৰকাশ কৰিছিল।

## প্ৰাৰম্ভিক জীৱন
সুজাতা বঙালী বংশোদ্ভৱ। ভাৰতত জন্মগ্ৰহণ কৰা এজন মেকানিকেল ইঞ্জিনিয়াৰ আৰু এগৰাকী গৃহিনীৰ কন্যা সুজাতাই অতি কম বয়সৰপৰাই পৰিৱেশ্য কলাৰ সৈতে জড়িত হৈ পৰিছিল। তেওঁ নৃত্যৰ (বেলে, জাজ, আধুনিক, হিপ হপ, আৰু পূব ভাৰতীয় লোক আৰু শাস্ত্ৰীয় নৃত্য) সৈতে জড়িত আছিল আৰু পৰৱৰ্তী সময়ত অভিনয়, সংগীত আৰু মিউজিকেল থিয়েটাৰৰ সৈতে জড়িত হয়। তেওঁৰ শৈশৱৰ বিষয়ে তেওঁ উল্লেখ কৰিছে যে যদি তেওঁ টেলিভিছনত অধিক পৰিমাণে ভাৰতীয় বা দক্ষিণ এছীয় মূলৰ লোকৰ প্ৰতিনিধিত্ব দেখিবলৈ পালেহেঁতেন, তেন্তে কলাৰ ক্ষেত্ৰত কেৰিয়াৰ গঢ়িবলৈ হয়তো তেওঁ অধিক অনুপ্ৰাণিত হ’লহেঁতেন। তথাপি তেওঁ লছ এঞ্জেলছৰ হলিউডত পেছাদাৰী অভিনয় জীৱন আৰম্ভ কৰাৰ আগতে কলাৰ বিষয়ে অধ্যয়ন কৰিছিল আৰু বিদ্যালয় তথা স্থানীয় পৰ্যায়ৰ বিভিন্ন অনুষ্ঠানত অভিনয় কৰিছিল। 

## কেৰিয়াৰ
সুজাতাই *দ্য চিক্ৰেট লাইফ অৱ দ্য আমেৰিকান টিনএজাৰ*, *কেম্পাছ লেডিজ*, *বাফী দ্য ভেম্পায়াৰ স্লেয়াৰ*, *চেভেন্থ হেভেন*, *গ্ৰীক* আৰু *দ্য লুপ*ৰ দৰে বহুতো টেলিভিছন শ্ব'ত অভিনয় কৰিছে। ২০০৭ চনত তেওঁ ৱাৰ্নাৰ ব্ৰাদাৰ্ছৰদ্বাৰা নিৰ্মিত *চাবলাইম*ত এটা সহযোগী চৰিত্ৰত অভিনয় কৰিছিল। ডেনী গ্লভাৰ আৰু স্নুপ ডগৰ সৈতে তেওঁক স্বতন্ত্ৰ চলচ্চিত্ৰ *ডাউন ফৰ লাইফ*ত দেখা গৈছিল, যিখনে ২০০৯ চনৰ টৰণ্টো আন্তঃৰাষ্ট্ৰীয় চলচ্চিত্ৰ মহোৎসৱত যথেষ্ট প্ৰশংসা লাভ কৰিছিল। 

২০০৯ চনত তেওঁ ভৌতিক-কমেডী ছবি *দ্য লাষ্ট লাভক্ৰাফ্ট: ৰিলিক অৱ চিথুলু*ত অভিনয় কৰিছিল, যিখণ ২০১০ চনৰ শ্লেমডেন্স ফিল্ম ফেষ্টিভেলত প্ৰদৰ্শিত হৈছিল।

তেওঁ ইছা ৰায়েৰদ্বাৰা নিৰ্মিত ৱেব কমেডী ধাৰাবাহিক *দ্য মিচএডভেন্সাৰ্ছ অৱ অকৱাৰ্ড ব্লেক গাৰ্ল*ত চিচিৰ চৰিত্ৰত অভিনয় কৰিছিল। তেওঁ ইছা ৰায়েৰ সৈতে এইচবিঅ'ৰ ধাৰাবাহিক *ইনচিকিউৰ*তো কাম কৰিছিল।

২০১৭ চনত তেওঁ *কাউবয় এণ্ড ইণ্ডিয়ান* নামৰ এখন ছবি লিখিছিল, প্ৰযোজনা কৰিছিল, পৰিচালনা কৰিছিল আৰু তাত অভিনয়ো কৰিছিল; যিখন পৰৱৰ্তী সময়ত এখন টেলিভিছন ধাৰাবাহিক হিচাপে বিকশিত কৰাৰ পৰিকল্পনা কৰা হৈছিল।

২০১৯ চনৰ ৩০ মে'ত ঘোষণা কৰা হৈছিল যে সুজাতাই *ডেফিনিচন প্লিজ* নামৰ এখন ছবি পৰিচালনা কৰিব, যাৰ চিত্ৰনাট্যও তেওঁ নিজেই লিখিছিল। ইয়াত ৰিতেশ ৰাজন আৰু জেক চ’য়ে অভিনয় কৰিছে আৰু ২০১৯ চনৰ গ্ৰীষ্মকালত পেন্সিলভেনিয়াৰ গ্ৰীন্সবাৰ্গত ইয়াৰ দৃশ্যগ্ৰহণ কৰা হৈছিল।

## তথ্যসূত্ৰ

## বাহ্যিক সংযোগ
*

শ্ৰেণী:আমেৰিকান অভিনয় শিল্পী
শ্ৰেণী:ভাৰতীয় মূলৰ আমেৰিকান
শ্ৰেণী:মডেল
দেৱিকা ভিচে

**দেৱিকা ভিচে** ইংৰাজী:Devika Bhise; এগৰাকী আমেৰিকান অভিনেত্ৰী। তেওঁ *দ্য মেন হু নিউ ইনফিনিটি* চলচ্চিত্ৰত কৰা অভিনয় আৰু *দ্য ৰুকী: ফেডছ*ত এণ্টোনেট বেনেটেউৰ চৰিত্ৰত কৰা অভিনয়ৰ বাবে সৰ্বাধিক পৰিচিত।

## প্ৰাৰম্ভিক জীৱন

ভিচেৰ জন্ম আৰু ডাঙৰ-দীঘল নিউয়ৰ্ক চহৰৰ মেনহেটানত হৈছিল। তেওঁ মাৰাঠী বংশোদ্ভূত। তেওঁ মেনহেটানৰ এখন কেৱল ছোৱালীৰ ব্যক্তিগত বিদ্যালয় 'দ্য ব্ৰিয়াৰ্লী স্কুল' আৰু জনছ হপকিন্স ইউনিভাৰ্চিটিত অধ্যয়ন কৰিছিল। বিশ্ববিদ্যালয়ত তেওঁ 'হডচন ট্ৰাষ্ট স্কলাৰশ্বিপ' লাভ কৰিছিল আৰু জন এষ্টিনৰ তত্ত্বাৱধানত এজন 'উড্ৰ’ উইলচন ফেলো' আছিল। জনছ হপকিন্স ইউনিভাৰ্চিটিত পঢ়ি থকা অৱস্থাতে তেওঁ ৰামানুজনৰ জীৱনৰ ওপৰত আধাৰিত ইৰা হপ্টমেনৰ নাটক *দ্য পাৰ্টিচন*ত অভিনয় কৰিছিল। এই অভিজ্ঞতাই কেইবছৰমানৰ পিছত তেওঁক একে বিষয়ৰ চিনেমাখনত অভিনয়ৰ সুযোগ পোৱাত সহায় কৰিছিল।

## কেৰিয়াৰ

দশম শ্ৰেণীত পঢ়ি থাকোঁতেই ভিচেই গ্ৰিফিন ডানৰ পৰিচালনাত নিৰ্মিত তেওঁৰ প্ৰথমখন ছবি *দ্য এক্সিডেণ্টেল হাজবেণ্ড*ত অভিনয়ৰ সুযোগ পাইছিল। হাইস্কুলত পঢ়ি থকা অৱস্থাতে তেওঁ *হিজৰাছ: দ্য থাৰ্ড জেণ্ডাৰ* নামৰ এখন তথ্যচিত্ৰও পৰিচালনা কৰিছিল, যিখনে ২০০৯ চনত নিউয়ৰ্ক ইণ্ডিপেণ্ডেণ্ট ফিল্ম ফেষ্টিভেলত শ্ৰেষ্ঠ সামাজিক তথ্যচিত্ৰৰ বঁটা লাভ কৰিছিল। জনছ হপকিন্সৰপৰা স্নাতক ডিগ্ৰী লাভ কৰাৰ পাছত ভিচেই অফ-ব্ৰডৱেৰ একাধিক নাটকত অভিনয় কৰিছিল, যাৰ ভিতৰত আছিল চাদ বেকিমৰ ৰচিত আৰু হেল ব্ৰুকছৰ পৰিচালনাত নিৰ্মিত *এণ্ড মাইলছ টু গো*। তেওঁ *এলিমেণ্টৰী* আৰু *ৱান বেড চইচ*ৰ দৰে টেলিভিছন ধাৰাবাহিকত অভিনয় কৰিছিল। পৰৱৰ্তী সময়ত তেওঁ দেৱ পেটেল আৰু জেৰেমি আইৰনছৰ সৈতে *দ্য মেন হু নিউ ইনফিনিটি*ত অভিনয়ৰ বাবে নিৰ্বাচিত হয়। ২০২০ চনত তেওঁ 'ইম্পচিবল মনষ্টাৰ্ছ'ত এগৰাকী বিশ্ববিদ্যালয়ৰ ছাত্ৰীৰ চৰিত্ৰত অভিনয় কৰিছিল। ইয়াৰ পিছত তেওঁক ভাৰতীয় ৰাণী লক্ষ্মীবাইৰ বায়’পিক *দ্য ৱাৰিয়ৰ কুইন অৱ ঝান্সী*ত মুখ্য চৰিত্ৰত দেখা গৈছিল, য’ত তেওঁ ডেৰেক জেক’বি আৰু ৰুপাৰ্ট এভাৰেটৰ বিপৰীতে অভিনয় কৰিছিল। ভিচেই এই ছবিখনৰ চিত্ৰনাট্যও সহ-ৰচনা কৰিছিল। ভিচেই এনবিচিৰ *চিকাগো মেড*, এপল টিভি প্লাছৰ *এক্সট্ৰাপ’লেচনছ*, ফক্সৰ *ফেণ্টাচী আইলেণ্ড* আৰু এবিচিৰ *দ্য ৰুকী: ফেডছ*ৰ ১১টা খণ্ডত এণ্টোনেট বেনেটেউৰ চৰিত্ৰত অভিনয় কৰিছে।

## সামাজিক সক্ৰিয়তা

ভিচে নিউয়ৰ্কৰ 'নিউ এবলিচনিষ্টছ' (New Abolitionists) নামৰ এটা গোটৰ সদস্য। নিউয়ৰ্কৰ এই গোটটো "নিউয়ৰ্ক ৰাজ্য তথা বিশ্বজুৰি মানৱ সৰবৰাহ বন্ধ কৰাৰ সংকল্পৰে একত্ৰিত হৈছে।"  এই গোটটোত তেওঁৰ সৈতে ক্ৰীষ্টি ব্ৰিংকলি, মাইকেল ব্লুমবাৰ্গ, টিনা ফেই, চেথ মেয়াৰ্ছ, লী ডেনিয়েলছ, প্ৰীত ভাৰাৰা, ডায়েন ফন ফাৰ্ষ্টেনবাৰ্গ, গ্ল’ৰিয়া ষ্টেইনম, মেৰিল ষ্ট্ৰীপ আৰু অন্যান্যসকল আছে। এছিয়ান-আমেৰিকান সংস্কৃতিৰ উপস্থাপন আৰু প্ৰতিক্ৰিয়াৰ ওপৰত দীৰ্ঘম্যাদী প্ৰভাৱ পেলোৱা "সামাজিক-সাংস্কৃতিক উন্নয়নৰ এগৰাকী নেত্ৰী" হিচাপে এছিয়া ছ’চাইটিয়ে তেওঁক সন্মানিত কৰিছে। লগতে তেওঁ এছিয়া ফাউণ্ডেচনৰ এগৰাকী নিয়মীয়া অৱদানকাৰী।

তেওঁ জন বেটিষ্টে, এণ্ড্ৰিয়া বচেলী, ইভা হেলাৰ, মহম্মদ ইউনুছ আৰু অন্যান্যসকলৰ সৈতে 'চিং ফৰ হোপ' (Sing For Hope) ৰ সঞ্চালকমণ্ডলীত সেৱা আগবঢ়াইছে।

## ব্যক্তিগত জীৱন
তেওঁ নৰ্তকী আৰু পৰিচালক স্বাতী ভিচেৰ কন্যা। ২০২০ চনত ভিচেই ‘গিলছন স্নো’ৰ প্ৰতিষ্ঠাপক আৰু মুখ্য কাৰ্যবাহী বিষয়া নিকোলাছ গিলছনৰ সৈতে বিবাহপাশত আবদ্ধ হয়।

## তথ্যসূত্ৰ

## বাহ্যিক সংযোগ
* 

শ্ৰেণী:আমেৰিকান অভিনয় শিল্পী
শ্ৰেণী:ভাৰতীয় মূলৰ আমেৰিকান
ফাং ৱানয়ি

**ফাং ৱানয়ি** (ইংৰাজী: Fang Wanyi; ১৭৩২ – ১৭৭৯) এগৰাকী চীনা কবি আৰু চিত্ৰশিল্পী আছিল। ১৭৫২ চনত তেওঁ চিত্ৰশিল্পী লুঅ' পিঙৰ সৈতে বিবাহপাশত আৱদ্ধ হয় আৰু স্বামীৰ সৈতে যুটীয়াভাৱে তথা স্বতন্ত্ৰভাৱেও কেইবাখনো ছবি অংকন কৰে। তেওঁৰ জীৱনকালতে এই শিল্পকৰ্মসমূহৰ বহুতো বেইজিঙত প্ৰদৰ্শিত হৈছিল আৰু বিশেষ জনপ্ৰিয়তা লাভ কৰিছিল।

তেওঁৰ পৰিয়াল আনহুইৰ আছিল যদিও বিয়াৰ পিছত তেওঁ স্বামীৰ সৈতে ইয়াংঝৌলৈ গুচি যায়। তেওঁৰ পিতৃৰ নাম আছিল বাওজিয়ান আৰু ককাক ফাং ইউয়ানয়িং এজন কবি তথা ৰাজনীতিবিদ আছিল।

ফাং ৱানয়ি এগৰাকী উচ্চ শিক্ষিত মহিলা আছিল। তেওঁ সন্মানীয় কবি শ্বেন দাচ্যেঙৰ ওচৰত কবিতা চৰ্চা কৰিছিল। তেওঁ এগৰাকী চিত্ৰশিল্পী, কবি আৰু লিপিকাৰ হিচাপে খ্যাতি অৰ্জন কৰিছিল। তেওঁৰ কৰ্মৰাজিৰ কেইবাখনো কিতাপ আছে, যাৰ ভিতৰত *পয়েমছ বাই বাইলান* অন্যতম। তেওঁৰ এটা কাব্য সংকলন *গ্ৰীভিং এ য়াং মেইডেন* ইমানেই জনপ্ৰিয় আছিল যে চহৰখনৰ সকলোৱে ইয়াক মুখস্থ কৈ দিব পাৰিছিল বুলি কোৱা হয়।

১৭৫৪ চনৰ আশে-পাশে ফাং ৱানয়িয়ে কেইবাগৰাকীও বিশিষ্ট মহিলা কবিৰ এক সমাৱেশৰ আয়োজন কৰিছিল। এই অনুষ্ঠানটো শিল্পী গুয়ান জিনীঙৰ *ৰিচাইটিং পয়েমছ ইন দ্য ফিমেল কোৱাৰ্টাৰ্ছ অন এ উইণ্টাৰ ডে* শীৰ্ষক চিত্ৰখনত অংকিত কৰা হৈছে।

ফাং ৱানয়ি আৰু লুঅ' পিঙে তেওঁলোকৰ কৰ্মশালাত একেলগে শিল্প চৰ্চা কৰিছিল। তেওঁলোকৰ মাজত এক গভীৰ প্ৰেমৰ সম্পৰ্ক আছিল আৰু তেওঁলোকে কবিতাৰ জৰিয়তে এজনে আনজনক প্ৰশংসা কৰিছিল। কবিতাত তেওঁলোকে প্ৰায়ে এজনে আনজনক ছদ্মনামেৰে সম্বোধন কৰিছিল: লুঅ' পিং আছিল 'টু পিকছ' আৰু ফাং ৱানয়ি আছিল 'হোৱাইট লটাছ'। ফাং ৱানয়িৰ মৃত্যুৰ বহু বছৰ পিছতো লুঅ' পিঙে অংকন কৰা এটা প্ৰতিকৃতিত বৃদ্ধ ব্যক্তিজনে এটি বগা পদুম ফুল ধৰি থকা দেখা গৈছিল।

## তথ্যসূত্ৰ


শ্ৰেণী:চীনা মহিলা কবি
গু টাইচিং

**গু টাইচিং** (ইংৰাজী: Gu Taiqing; ১৭৯৯ – ১৮৭৭) চিং ৰাজবংশৰ এগৰাকী অন্যতম শ্ৰেষ্ঠ মহিলা কবি আছিল। তেওঁ বিশেষকৈ তেওঁৰ *চি* কবিতা আৰু *হংলৌ মেং* (ৰঙা কোঠাৰ সপোন) উপন্যাসখনৰ পৰৱৰ্তী খণ্ডটোৰ বাবে জনাজাত। ১৮৭৭ চনত প্ৰকাশিত এই উপন্যাসখন এগৰাকী মহিলাৰ দ্বাৰা লিখিত প্ৰথমখন অৱশিষ্ট চীনা উপন্যাস। এজন পণ্ডিতৰ অনুমান অনুসৰি গুৰ দ্বাৰা ৰচিত প্ৰায় ১,১৬৩টা কবিতা বৰ্তমানলৈকে অৱশিষ্ট আছে।

## জীৱনী
তেওঁ চিলিন-গিয়’ৰ’ বংশৰ এটা মানচু পৰিয়ালৰ বংশধৰ আছিল। তেওঁ প্ৰকৃততে মানচু বংশৰ হয়নে নহয় সেই লৈ কিছু বিতৰ্ক আছে। কোনো কোনোৱে দাবী কৰে যে তেওঁ গু নামৰ এটা ব্যানাৰ পৰিয়ালত জন্মগ্ৰহণ কৰিছিল আৰু মানচু ৰাজকুমাৰ আইচিন-গিয়’ৰ’ ইহুইৰ (১৭৯৯-১৮৩৮) সৈতে বিবাহপাশত আবদ্ধ হোৱাৰ পিছতহে মানচু পৰিচয় গ্ৰহণ কৰিছিল। আনহাতে, একাংশ পণ্ডিতে কয় যে তেওঁৰ পৰিচয়ক লৈ সৃষ্টি হোৱা এই বিভ্ৰান্তি আছিল তেওঁৰ পৰিয়ালৰ বংশধৰ অৰটাইৰ (E-er-tai) পৰিচয় লুকুৱাবলৈ কৰা এটা প্ৰচেষ্টা। অৰটাই আছিল এজন মানচু গ্ৰেণ্ড ছেক্ৰেটেৰী যি কিয়ানলঙৰ সাহিত্যিক অনুসন্ধানৰ সময়ত অপমানিত হৈ আত্মহত্যা কৰিবলৈ বাধ্য হৈছিল।

প্ৰধান ৰাজকুমাৰী কনচৰ্টৰ পৰিৱৰ্তে এগৰাকী উপপত্নীৰ মৰ্যাদা থকা স্বত্বেও ইহুইৰ সৈতে তেওঁৰ বৈবাহিক জীৱন সুখী আছিল বুলি ধৰা হয় (ইহুইৰ প্ৰধান পত্নী আছিল লেডী হেশ্বেৰী)। তেওঁলোকৰ পাঁচটা সন্তান আছিল— তিনিজন পুত্ৰ আৰু দুগৰাকী কন্যা। ১৮৩৮ চনত তেওঁৰ স্বামীৰ মৃত্যুৰ পিছত গুৰ জীৱনলৈ ঘোৰ বিপৰ্যয় নামি আহে। ইহুইৰ পৰিয়ালে তেওঁক আৰু তেওঁৰ সন্তানসকলক বেইজিংৰ ঘৰৰ পৰা উলিয়াই দিছিল। তেওঁলোকৰ এই শত্ৰুতাৰ কাৰণ স্পষ্ট নহয়, যদিও গু টাইচিং আৰু গং জিচেনৰ মাজত থকা বুলি কোৱা এটা প্ৰেমৰ সম্পৰ্কৰ গুজৱ ইয়াৰ অন্তৰালত থাকিব পাৰে। এই দৰিদ্ৰতাৰ সময়ত তেওঁ অলংকাৰ আৰু শিল্পকৰ্ম বিক্ৰী কৰি নিজৰ পৰিয়ালক পোহপাল দিছিল।

স্বামীৰ মৃত্যুৰ পিছত গুৰ মহিলা বন্ধুৰ মহলটো তেওঁৰ বাবে অতি গুৰুত্বপূৰ্ণ হৈ পৰিছিল। ইয়াৰ ভিতৰত আছিল ইউনলিন আৰু ইউনজিয়াং নামৰ দুই ভগ্নী আৰু তেওঁৰ ধৰ্ম-ভগ্নী শ্বেন শ্বানবাও। এই বন্ধুসকল তেওঁৰ বাবে আৱেগিক সহায় আৰু সৃজনশীল প্ৰেৰণাৰ অন্যতম উৎস আছিল।

## সাহিত্যিক কৃতি
গু টাইচিং *হংলৌ মেং* (ৰঙা কোঠাৰ সপোন) উপন্যাসখনৰ পৰৱৰ্তী খণ্ড *হংলৌ মেং ইং* (紅樓夢影; Dream Shadows of the Red Chamber)ৰ লেখিকা আছিল।

গু টাইচিংৰ কবিতাসমূহ কেইবাটাও আধুনিক সংস্কৰণত উপলব্ধ। তেওঁৰ ব্যক্তিগত কবিতাসমূহ এলেন ৱিডমাৰ; ডেভিদ মেক্ৰ’, গ্ৰেচ এছ ফং আৰু ইৰভিং ইউচেং লো; ইয়ানিং ৱাং; আৰু উইল্ট ইডেমা তথা বিয়াটা গ্ৰাণ্টে অনুবাদ কৰিছে।

## তথ্যসূত্ৰ

শ্ৰেণী:চীনা মহিলা কবি
লি পিংক্সিয়াং

**লি পিংক্সিয়াং** (ইংৰাজী: Li Pingxiang; চীনা: 李苹香; জন্ম: ১৮৮০) এগৰাকী চীনা কবি, চিত্ৰশিল্পী আৰু 'গেজি' (Gējì; 歌妓) আছিল। তেওঁ চিং ৰাজবংশৰ শেষৰ ফালৰ আৰু চীন গণৰাজ্যৰ আৰম্ভণিৰ এগৰাকী প্ৰভাৱশালী মহিলা আছিল। তেওঁৰ আচল নাম আছিল হুয়াং ঝেন (Huang Zhen; 黄箴)। ইয়াৰ উপৰিও তেওঁ হুয়াং বিয়ী (Huang Biyi; 黄碧漪) আৰু চিয়ে ৱেনয়ী (Xie Wenyi; 谢文漪) নামেৰেও পৰিচিত আছিল। তেওঁৰ শৈলীগত নাম আছিল হুয়ানিন (Huanyin; 鬟因) আৰু তেওঁ নিজকে ইউয়ানহু নুশ্বি (Yuanhu Nushi; 鸳湖女史) বুলি মাতিছিল।

## জীৱনী
লি পিংক্সিয়াং ১৮৮০ চনত চীনৰ ঝেজিয়াং প্ৰদেশৰ জিয়াক্সিংত এক চহকী পৰিয়ালত জন্মগ্ৰহণ কৰিছিল। চহকী পৰিয়ালৰ সন্তান হোৱাৰ বাবে তেওঁ সৰুৰে পৰা উন্নত শিক্ষা লাভ কৰাৰ সুযোগ পাইছিল। ১৮৯৭ চনত যেতিয়া তেওঁৰ বয়স ১৮ বছৰ আছিল, তেতিয়া তেওঁৰ পিতৃ ঘৰৰ পৰা বহু দূৰত ভ্ৰমণ কৰি আছিল। সেই সময়তে তেওঁৰ মাতৃয়ে তেওঁক আৰু তেওঁৰ ভাতৃক চাংহাইলৈ লৈ যায়। দুৰ্ভাগ্যবশতঃ তাত তেওঁলোকৰ হাতৰ সকলো ধন শেষ হৈ যায় আৰু হোটেলৰ ভাড়া দিব নোৱাৰা অৱস্থাত পৰে। পান (Pan; 潘) নামৰ এজন ব্যক্তিয়ে তেওঁলোকক সহায় কৰাৰ ভাও ধৰি লিক প্ৰতাৰণাৰে বিবাহ কৰায়। পিছত দেখা গৈছিল যে সেই ব্যক্তিজনৰ ইতিমধ্যে আন এগৰাকী পত্নী আছিল। ১৯০১ চনত সেই ব্যক্তিজনে লিক চাংহাইৰ এটা বেশ্যালয়ত বিক্ৰী কৰি দিয়ে।

বেশ্যালয়ত সোমাই তেওঁ নিজৰ নাম সলাই লি পিংক্সিয়াং ৰাখে। তেওঁৰ অসাধাৰণ প্ৰতিভা, বিশেষকৈ কবিতা আৰু চিত্ৰকলাৰ নিপুণতাৰ বাবে তেওঁক 'চানচান' (Changsan; 长三) পৰ্যায়ৰ মৰ্যাদা দিয়া হয়। তেওঁ কেৱল এগৰাকী 'গেজি' (সংগীত শিল্পী) হিচাপেহে কাম কৰিছিল আৰু দেহ ব্যৱসায়ত লিপ্ত হোৱা নাছিল। অতি কম সময়ৰ ভিতৰতে তেওঁ সাহিত্যিক মহলত "কবি গণিকা" (Poetry courtesan; 诗妓) হিচাপে খ্যাতি অৰ্জন কৰে। তেওঁৰ থকা কোঠাটোৰ নাম আছিল "তিয়ানয়ুন পেভিলিয়ন" (Tianyun Pavilion; 天韵阁), য’ৰ পৰা তেওঁৰ কেইবাখনো কাব্য সংকলন প্ৰকাশ পাইছিল।

পৰৱৰ্তী সময়ত উ ঝিয়িং (Wu Zhiying; 吴芝瑛) নামৰ এগৰাকী বিদুষী মহিলাই লিৰ দুৰ্দশাৰ কথা গম পাই নিজৰ ধনেৰে তেওঁক সেই জীৱনৰ পৰা উদ্ধাৰ কৰে। ইয়াৰ পিছত লিয়ে চিয়ে ৱেনয়ী নাম গ্ৰহণ কৰে আৰু নিজৰ কেলিগ্ৰাফী তথা চিত্ৰকলাৰ ষ্টুডিঅ’ স্থাপন কৰি স্বাৱলম্বী জীৱন আৰম্ভ কৰে।

## উল্লেখযোগ্য ৰচনাৱলী
* *এইট পয়েমছ টু মৌৰ্ণ মাই মাদাৰ* (哭母诗八首; মাতৃৰ শোকত আঠটা কবিতা)
* *চেভেন-কেৰেক্টাৰ কোৱাট্ৰেইন* (七绝; সাতটা আখৰৰ চাৰিশৰীয়া কবিতা)
* *পয়েমছ অৱ তিয়ানয়ুন পেভিলিয়ন* (天韵阁诗集; তিয়ানয়ুন পেভিলিয়নৰ কবিতা সংগ্ৰহ)

## তথ্যসূত্ৰ


শ্ৰেণী:চীনা মহিলা কবি
লিয়াং চিয়াঅ'য়ু

**লিয়াং চিয়াঅ'য়ু** (ইংৰাজী: Liang Xiaoyu; ১৬ শতিকাৰ শেষভাগ) চীনৰ মিং ৰাজবংশৰ এগৰাকী প্ৰখ্যাত কবি, নাট্যকাৰ, লেখিকা আৰু গণিকা আছিল। তেওঁক 'য়ুজি' (Yuji) আৰু 'লাংহুয়ান নুছি' (Langhuan nüshi) নামেৰেও জনা গৈছিল। তেওঁ অন্ততঃ দহখন গ্ৰন্থৰ ৰচয়িতা আছিল যদিও বৰ্তমান তেওঁৰ মাত্ৰ কেইটামান কবিতাহে অৱশিষ্ট আছে। 

লিয়াং চিয়াঅ'য়ু ৱুলিনৰ (বৰ্তমানৰ হাংঝৌ) নিবাসী আছিল। জানিব পৰা মতে, মাত্ৰ সাত বছৰ বয়সৰপৰাই তেওঁ কবিতা লিখিবলৈ আৰম্ভ কৰিছিল। তেওঁৰ পৰম্পৰাগত ৰচনাসমূহৰ ব্যাপক প্ৰশংসা কৰা হৈছিল আৰু সেইসমূহৰ কিছু নিদৰ্শন বিভিন্ন সংকলনত পোৱা যায়। অৱশ্যে, তেওঁৰ প্ৰেম আৰু যৌন সম্পৰ্কীয় কবিতাসমূহক সেই সময়ত 'অশ্লীল' বুলি সমালোচনা কৰা হৈছিল আৰু সেইসমূহ বৰ্তমান বিলুপ্ত। তেওঁৰ হেৰাই যোৱা পুথিসমূহৰ ভিতৰত আছে কাব্য সংকলন *লাংহুয়ান জি*, *লিয়াংদু ফু*, *শানহাই কুইংগুৱ জ্যি* আৰু *গুঁজিন নিশ্বি* (প্ৰাচীন আৰু বৰ্তমানৰ মহিলাৰ ইতিহাস)।

আধুনিক দৃষ্টিকোণৰপৰা লিয়াং চিয়াঅ'য়ুৰ কৰ্মৰাজিক নাৰীবাদী হিচাপে পঢ়িব পাৰি। তেওঁৰ 'মহিলাৰ ইতিহাস' গ্ৰন্থখনত তেওঁ মহিলাসকলক আঠটা শ্ৰেণীত বিভক্ত কৰিছে: ধৰ্মীয় মহিলা, জাতীয় বীৰাংগনা, সন্ন্যাসিনী, শ্বহীদ, প্ৰতিভাশালী মহিলা, সাহিত্যিক মহিলা, প্ৰেমৰ কাহিনীৰ নায়িকা আৰু নৈতিক আদৰ্শবাদী মহিলা। অন্য সমালোচকৰ বিপৰীতে, তেওঁৰ কবিতাত চি ঝিৰ পতনৰ বাবে চি ঝিক দোষাৰোপ নকৰি শাসকগৰাকীকহে দোষাৰোপ কৰিছিল। লিয়াঙৰ ঘৰত 'তিনিগৰাকী ৰাণীৰ মন্দিৰ' নামৰ এটা কোঠা আছিল, য’ত তেওঁ ইতিহাসৰ তিনিগৰাকী বিখ্যাত গণিকা ঝুয়ে টাও, চু চিঅ’চিঅ’ আৰু গুয়ান পানপানৰ প্ৰতি সন্মান জনাই এটা বেদী স্থাপন কৰিছিল।

লিয়াং চিয়াঅ'য়ু চীনৰ প্ৰাৰম্ভিক কালৰ এগৰাকী মহিলা নাট্যকাৰো আছিল। তেওঁৰ হেৰাই যোৱা নাটক *হেয়ুয়ান জি*ত (Reunion) হুয়াং চংগুৰ কাহিনী বৰ্ণনা কৰা হৈছে, যিয়ে এজন পুৰুষৰ ছদ্মবেশ ধৰি এজন সফল অসামৰিক বিষয়া হৈছিল। "পুৰুষৰ ছদ্মবেশৰ জৰিয়তে নাৰী প্ৰতিভাৰ বিকাশ"ৰ এই বিষয়-বস্তুটো চীনৰ মহিলা নাট্যকাৰসকলৰ মাজত অতি জনপ্ৰিয় আছিল। 

লিউ কিচেন নামৰ চৰিত্ৰটো চিউ জিনৰ ১৯০৭ চনৰ উপন্যাস *পেবলছ দ্যাট ফিল আপ দ্য চি*ত স্থান পোৱা ঐতিহাসিক মহিলাসকলৰ ভিতৰত অন্যতম।

## তথ্যসূত্ৰ


শ্ৰেণী:চীনা মহিলা কবি
কেউ বলে বিপ্লবী কেউ বলে ডাকাত

***কেউ বলে বিপ্লবী কেউ বলে ডাকাত*** ২০২৬ চনৰ ভাৰতীয় বাংলা ভাষাৰ জীৱনীমূলক একচন ড্ৰামা ছবিখন পথিকৃৎ বসুৰ পৰিচালনাত। প্ৰদীপ কুমাৰ নন্দী আৰু জিৎ নন্দী মুভিজ আৰু জিৎজ ফিল্মৱৰ্কছৰ বেনাৰত প্ৰযোজনা কৰা এই ছবিখন ভাৰতীয় বিপ্লৱী অনন্ত সিঙৰ জীৱনৰ ওপৰত আধাৰিত। সিঙৰ আত্মজীৱনীৰ সৈতে ইয়াৰ শিৰোনাম ভাগ কৰা এই ছবিখনত জিৎ নিজেই প্ৰথমটোৰ কাল্পনিক সংস্কৰণ হিচাপে অভিনয় কৰিছে, য'ত টোটা ৰয় চৌধুৰীয়ে মুখ্য চৰিত্ৰত অভিনয় কৰিছে। কৌশিক সেন, ৰাজতৱ দত্ত, চন্দন সেন আৰু লোকনাথ দেয়ে আন আন গুৰুত্বপূৰ্ণ চৰিত্ৰত অভিনয় কৰাৰ বিপৰীতে মিমি চক্ৰৱৰ্তীয়ে বিশেষ অভিনয় কৰিছে।

ছবিখনৰ চিত্ৰনাট্যকাৰ অৰিত্ৰ বেনাৰ্জী আৰু অৰ্পন গুপ্তাই ১৯৩০ চনত ব্ৰিটিছ ঔপনিৱেশিক শাসনৰ বিৰুদ্ধে চট্টগং অস্ত্ৰভাণ্ডাৰ অভিযানত অংশগ্ৰহণ কৰাৰ কল্পনা কৰি সিংৰ জীৱনৰ পুনৰ কল্পনা কৰি স্বাধীনতাৰ পিছৰ যুগত এজন উগ্ৰ ন্যায়প্ৰেমী আৰু সফল চলচ্চিত্ৰ নিৰ্মাতালৈ ইয়াৰ কাহিনীৰ ধাৰণা গঢ়ি তুলিছিল। ২০২৫ চনৰ জুন মাহত ইয়াৰ উৎপাদন আৰম্ভ হয় আৰু ২০২৫ চনৰ আগষ্ট মাহত আনুষ্ঠানিকভাৱে ঘোষণা কৰা হয়। ছবিখনৰ গীত আৰু বেকগ্ৰাউণ্ড স্কোৰ ৰচনা কৰিছিল শান্তনু মইত্ৰৰ, চিনেমাট’গ্ৰাফী সৌমিক হাল্ডাৰৰ আৰু সম্পাদনা মলয় লাহাই।

## কাষ্ট

* অনন্ত লাল সিং হিচাপে জিৎ
* টোটা ৰয় চৌধুৰী-পৰিদৰ্শক দুৰ্গা ৰয়
* ৰজতৱ দত্ত
* কৌশিক সেন
* চন্দন সেন
* লোকনাথ দে
* মিমি চক্ৰৱৰ্তী

## তথ্যসূত্ৰসমূহ

*
শ্ৰেণী:ভাৰতৰ জীৱনীমূলক নাট্যধৰ্মী চলচ্চিত্ৰ
শ্ৰেণী:বাংলা ভাষাৰ ভাৰতীয় চলচ্চিত্ৰ
শ্ৰেণী:২০২৬ বৰ্ষৰ চলচ্চিত্ৰ
শ্ৰেণী:মুক্তি পাব লগা চলচ্চিত্ৰ
মণি ৰাণী দাস

**মণি ৰাণী দাস** এগৰাকী বাংলাদেশী দলিত অধিকাৰ কৰ্মী। দলিত মহিলাৰ অধিকাৰৰ পোষকতা আৰু বাংলাদেশৰ ৰাষ্ট্ৰীয় মানৱ অধিকাৰ আয়োগত কাৰ্যনিৰ্বাহ কৰা তেওঁক প্ৰথমজন দলিত মহিলা হিচাপে নিযুক্তি পোৱা মহিলা হিচাপে জনা যায়। ইয়াৰ উপৰি তেওঁ দলিত-অধিকাৰ সক্ৰিয়তাৰ বাবে ঢাকাস্থিত দলিত মহিলা মঞ্চ (DWF)ৰ সমন্বয়ক আৰু প্ৰতিষ্ঠাপক। ২০১০ চনত ডি ডব্লিউ এফৰ হৈ তেওঁক ৱান ৱৰ্ল্ড একচন/ষ্টাৰনবাৰ্গ বঁটাৰে সন্মানিত কৰা হয়।

## প্ৰাথমিক জীৱন আৰু পটভূমি
তেওঁ বাংলাদেশৰ ঢাকাৰ "চাফাই কৰ্মী কলনী"ত জন্মগ্ৰহণ কৰি ৰাজপথ চাফাই কৰ্মী আৰু ঘৰুৱা শ্ৰমিকৰ বিচ্ছিন্ন সম্প্ৰদায়ৰ এক পৰিয়ালত ডাঙৰ-দীঘল হয়। দলিত সম্প্ৰদায়ৰ সদস্য হিচাপে তেওঁ উল্লেখযোগ্য বৈষম্যৰ সম্মুখীন হৈছিল। তেওঁ নিজৰ সমাজৰ প্ৰথম ছোৱালী আছিল যিয়ে স্কুললৈ গৈছিল যদিও শিক্ষা সম্পূৰ্ণ কৰিব পৰা নাছিল। ১৫ বছৰ বয়সৰ ভিতৰতে তেওঁৰ বিবাহ হৈছিল।

## সক্ৰিয়তা
মণি ৰাণী দাস দুটা দশকৰো অধিক সময় ধৰি বাংলাদেশ দলিত আৰু বৰ্ধিত অধিকাৰ আন্দোলনৰ (বিডিইআৰএম)ৰ কৰ্মী হিচাপে কাম কৰি আহিছে, য’ত তেওঁ স্থানীয় মহিলাসকলক দলিত অধিকাৰ আন্দোলনত যোগদান কৰিবলৈ সংগঠিত কৰাৰ বাবে কাম কৰি আহিছে। 
বাংলাদেশৰ ভৱিষ্যত প্ৰজন্মৰ দলিতসকলৰ পৰিস্থিতি উন্নত কৰাৰ ইচ্ছাই তেওঁৰ সক্ৰিয়তাক পৰিচালিত কৰে।

দাসে নাগোৰিক উদ্দ্যোগে আয়োজন কৰা সামৰ্থ্য বিকাশ কৰ্মশালাত অংশগ্ৰহণ কৰিছে, যি এক নাগৰিক পদক্ষেপ, য'ত তেওঁ দলিত সম্প্ৰদায়ৰ ভিতৰত দৰিদ্ৰতা দূৰ কৰিবলৈ নীতি নিৰ্ধাৰণ আৰু বাজেটৰ পোষকতাৰ বিষয়ে জ্ঞান লাভ কৰিছে। জাতীয় সংসদ (বাংলাদেশৰ ৰাষ্ট্ৰীয় সংসদ)ত দলিত সম্প্ৰদায়ৰ বাবে সংৰক্ষিত আসনৰ বাবেও তেওঁ মত পোষণ কৰিছিল।

## দলিত মহিলা মঞ্চ
মণি ৰাণী দাসে ২০০৬ চনত দলিত মহিলা মঞ্চ (DWF)ৰ সহ-প্ৰতিষ্ঠা কৰে। তাতেই তেওঁ বৰ্তমান সভানেত্ৰী আৰু সমন্বয়ক হিচাপে কাম কৰি আছে। এই সংস্থাটোৱে মধ্য ঢাকাৰ দলিত উপনিৱেশসমূহৰ এটাত ভিত্তি কৰি দলিত মহিলাসকলক নেটৱৰ্কিং আৰু সামাজিক উত্থানৰ সুযোগ প্ৰদান কৰে।

## স্বীকৃতি
তেওঁৰ কামৰ স্বীকৃতি স্বৰূপে তেওঁক বাংলাদেশৰ ৰাষ্ট্ৰীয় মানৱ অধিকাৰ আয়োগত নিযুক্তি দিয়া হয় আৰু আয়োগৰ পদত অধিষ্ঠিত হোৱা প্ৰথমজন দলিত ব্যক্তি হিচাপে পৰিগণিত হয়। ডি ডব্লিউ এফৰ সমন্বয়ক হিচাপে তেওঁ বাংলাদেশৰ দলিত লোকসকলৰ অধিকাৰৰ বাবে প্ৰচাৰ অব্যাহত ৰাখিছে।

## তথ্যসূত্ৰ

শ্ৰেণী:দলিত মহিলা
শ্ৰেণী:বাংলাদেশৰ ব্যক্তি
শ্ৰেণী:সমাজকৰ্মী
ডাচেন মিউ অৱ ঝু

**ডাচেন মিউ অৱ ঝু** (ইংৰাজী: Duchess Mu of Xu; সক্ৰিয়: খ্ৰীষ্টপূৰ্ব সপ্তম শতিকা) ৱেই ৰাজ্যৰ এগৰাকী ৰাজকুমাৰী আছিল, যিয়ে ঝু ৰাজ্যৰ শাসক ড্যুক মিউৰ সৈতে বিবাহপাশত আৱদ্ধ হৈছিল। তেওঁ চীনা ইতিহাসৰ প্ৰথমগৰাকী নথিভুক্ত মহিলা কবি আছিল।

## জীৱনী
'জি' উপাধিৰ ৱেই ৰাজ্যৰ এই ৰাজকুমাৰীগৰাকী ৱেইৰ কাউণ্ট ঝাওৰ কন্যা আছিল। তেওঁৰ মাতৃ আছিল চি ৰাজ্যৰ ড্যুক চিৰ কন্যা চুয়ান জিয়াং। চুয়ান জিয়াং আৰু তেওঁৰ ভগ্নী ৱেন জিয়াং সেই সময়ৰ বিখ্যাত সুন্দৰী আছিল। তেওঁ ঝু ৰাজ্যৰ ড্যুক মিউৰ সৈতে বিবাহপাশত আৱদ্ধ হয় আৰু পৰৱৰ্তী সময়ত 'ডাচেন অৱ ঝু' হিচাপে পৰিচিত হয়।

খ্ৰীষ্টপূৰ্ব ৬৬০ চনত যেতিয়া উত্তৰ দিশৰ বেইডি বৰ্বৰসকলে ৱেই ৰাজ্য আক্ৰমণ কৰিছিল, তেতিয়া তেওঁ নিজৰ জন্মভূমিলৈ ঘূৰি আহিবলৈ আৰু বাটত পৰা অন্যান্য ৰাজ্যসমূহৰ পৰা সহায় বিচাৰিবলৈ চেষ্টা কৰিছিল। অৱশ্যে ঝু ৰাজ্যৰ দৰবাৰীসকলে তেওঁক ভেটা দিছিল আৰু পুনৰ ঝুলৈ ঘূৰি যাবলৈ বাধ্য কৰিছিল। তথাপিও তেওঁৰ সহায়ৰ আবেদনে কাম দিছিল আৰু 'চি ৰাজ্য'ই ৱেইক সেই সংকটৰ পৰা ৰক্ষা কৰিছিল। ৱেই ৰাজ্যৰ লোকসকলে যোগান ধৰা সামগ্ৰী, সামৰিক সহায় আৰু ৰাজ্যখন পুনৰ নিৰ্মাণৰ ক্ষেত্ৰত আগবঢ়োৱা অৱদানৰ বাবে তেওঁক আজিও স্মৰণ কৰে।

'ঝু ঝুয়ান'ৰ মতে, তেওঁ "স্পীডিং চেৰিয়ট" (载驰; Zaichi) নামৰ কবিতাটো ৰচনা কৰিছিল, য’ত বেইডিৰ দ্বাৰা নিজৰ জন্মভূমি ধ্বংস হোৱাৰ আশংকাত তেওঁৰ মনত সৃষ্টি হোৱা গভীৰ দুশ্চিন্তা প্ৰকাশ পাইছে। এই কবিতাটো 'ক্লাছিক অৱ পয়েট্ৰি' সংকলনত অন্তৰ্ভুক্ত কৰা হৈছে। এই সংকলনৰে আন দুটা কবিতা "বেম্বু প’ল" (竹竿) আৰু "স্প্ৰিং ৱাটাৰ" (泉水)ও তেওঁৰ নামতে আৰোপ কৰা হয়, যদিও আটাইকেইটা তেওঁৰেই সৃষ্টি নে নহয় সেই লৈ নিশ্চিতি নাই।

## ৰচনাৱলী
### স্পীডিং চেৰিয়ট (載馳)
কবিতাটোৰ এশাৰীৰ ভাবানুবাদ তলত দিয়া হ’ল:
"হে ৰথ, দ্ৰুতগতিত চলা! মই ৱেইৰ শাসকক সান্ত্বনা দিবলৈ তেওঁ থকা ঠাইলৈ ঘূৰি গৈছোঁ।"

তেওঁৰ কবিতাত প্ৰকাশ পোৱা স্বদেশপ্ৰেম আৰু আৱেগিক গভীৰতাৰ বাবে তেওঁ আজিও চীনা সাহিত্যত এক বিশেষ স্থান দখল কৰি আছে। তেওঁ কেৱল এগৰাকী কবিয়েই নাছিল, বৰঞ্চ এগৰাকী কুশলী কূটনীতিবিদো আছিল যিয়ে নিজৰ ৰাজনৈতিক দূৰদৰ্শিতাৰে জন্মভূমিক ৰক্ষা কৰিছিল।

## তথ্যসূত্ৰ


শ্ৰেণী:চীনা মহিলা কবি
পূজা কুমাৰ

**পূজা কুমাৰ** ইংৰাজী: Pooja Kumar;এগৰাকী ভাৰতীয় মূলৰ আমেৰিকান অভিনেত্ৰী যিয়ে তামিল, হিন্দী আৰু ইংৰাজী ভাষাৰ ভাৰতীয় চলচ্চিত্ৰত কাম কৰে। ১৯৯৫ চনত ‘মিছ ইণ্ডিয়া ইউ এছ এ’ খিতাপ জয় কৰাৰ পাছত তেওঁ অভিনেত্ৰী আৰু প্ৰযোজক হিচাপে কেৰিয়াৰ গঢ়িবলৈ আগবাঢ়িছিল। তেওঁ কেইবাখনো আমেৰিকান চলচ্চিত্ৰ আৰু ধাৰাবাহিকত অভিনয় কৰিছে, যাৰ ভিতৰত আছে *মেন অন এ লেজ*, *ব্ৰল ইন চেল ব্লক ৯৯*, *বলিউড হিৰো*, *ফ্লেভাৰ্ছ*, *হাইডিং দিব্যা*, *পাৰ্ক চাৰ্কছ*, *বলিউড বিটছ*, *নাইট অৱ হেন্না*, *এনিথিং ফৰ ইউ*, *ড্ৰয়িং উইথ চক্* আৰু *নটছ আৰবেন*। তেওঁৰ ভাৰতীয় চিনেমাৰ ভিতৰত আছে *বিশ্বৰূপম* আৰু *বিশ্বৰূপম ২*। ইয়াৰ উপৰি তেওঁ *পিএছভি গৰুড় ভেগা*ৰ জৰিয়তে তেলুগু ভাষাৰ চলচ্চিত্ৰত আত্মপ্ৰকাশ কৰিছিল।

## প্ৰাৰম্ভিক জীৱন
পূজা কুমাৰৰ জন্ম মিজুৰীৰ চেইণ্ট লুইছত হৈছিল। তেওঁৰ পিতৃ-মাতৃ ৰবীন্দ্ৰ আৰু নিৰুপমাই ১৯৭০ চনত ভাৰতৰপৰা আমেৰিকালৈ প্ৰব্ৰজন কৰিছিল। তেওঁ চেইণ্ট লুইছৰ ৱাশ্বিংটন ইউনিভাৰ্চিটিত অধ্যয়ন কৰিছিল আৰু তাৰপৰাই ৰাজনীতি বিজ্ঞান আৰু বিত্ত (finance) বিষয়ত স্নাতক ডিগ্ৰী লাভ কৰিছিল। তেওঁ ভাৰতীয় শাস্ত্ৰীয় নৃত্যৰো প্ৰশিক্ষণ গ্ৰহণ কৰিছে। কুমাৰে ১৯৯৫ চনত ‘মিছ ইণ্ডিয়া ইউ এছ এ’ খিতাপ জয় কৰিছিল।

## কেৰিয়াৰ
কুমাৰে প্ৰথমে ১৯৯৭ চনত পৰিচালক কেয়াৰৰ তামিল ছবি *কাধল ৰোজাবে*ত অভিনয় কৰিবলৈ চুক্তিবদ্ধ হৈছিল। কিন্তু ছবিখনৰ নিৰ্মাণত হোৱা পলমৰ বাবে ই ২০০০ চনতহে মুক্তি পায় আৰু তামিল ছবি উদ্যোগত তেওঁৰ অভিনয় জীৱনৰ আৰম্ভণি বিশেষভাৱে চকুত পৰা নাছিল। তেওঁ ১৯৯৭ চনৰ ছবি *ভি.আই.পি.*ৰ বাবে চুক্তিবদ্ধ হৈছিল যদিও পিছলৈ বাদ পৰিছিল। ইয়াৰ উপৰি তেওঁ চিত্ৰা লক্ষ্মণনৰ *চিন্ন ৰাজা*ত কাৰ্তিকৰ বিপৰীতে অভিনয় কৰিবলৈ স্বাক্ষৰ কৰিছিল যদিও অৱশেষত প্ৰকল্পটোৰপৰা তেওঁ আঁতৰি আহিবলগীয়া হৈছিল।

২০০৩ চনত তেওঁ *ফ্লেভাৰ্ছ* ছবিখনৰ বাবে স্ক্ৰীন এক্টৰ্ছ গিল্ডৰ ইমাৰ্জিং এক্ট্ৰেছ বঁটা লাভ কৰে। ২০০৮ চনত তেওঁ ভাৰতৰ জী টিভিত নিশা সম্প্ৰচাৰিত হোৱা লাইভ কুইজ শ্ব' *জাগো ঔৰ জীত*ৰ আঁত ধৰিছিল। ২০০৮ চনত তেওঁ ইণ্ডিপেণ্ডেণ্ট ফিল্ম চেনেলৰ (IFC) মিউজিকেল কমেডী মিনি-চিৰিজ *বলিউড হিৰো*ত অভিনয় কৰে। এই তিনিটা খণ্ডৰ শৃংখলাটোত তেওঁ *ছেটাৰডে নাইট লাইভ*ৰ ধেমেলীয়া অভিনেতা ক্ৰিছ কট্টানৰ বিপৰীতে অভিনয় কৰিছিল। ২০০৯ চনত তেওঁ পাকিস্তানী ড্ৰামা ধাৰাবাহিক *ইস্ক জুনুন দিৱাংগী*ত অভিনয় কৰিছিল। এক দীৰ্ঘ বিৰতিৰ পিছত ২০১৩ চনত তেওঁ *বিশ্বৰূপম* ছবিখনৰ জৰিয়তে পুনৰ পৰ্দাত আত্মপ্ৰকাশ কৰে। 

## ব্যক্তিগত জীৱন
কুমাৰ বিশাল যোশীৰ সৈতে বিবাহপাশত আবদ্ধ হৈছে। ২০২০ চনত তেওঁলোকৰ এজনী কন্যা সন্তান জন্ম হয়।

## তথ্যসূত্ৰ

## বাহ্যিক সংযোগ

* 
* "Pooja Kumar the face of Bombay Dreams" Rediff – February 10, 2004
* Rohit, Parimal M. "Pooja Kumar – The New Heroine: Rising Star Ready for Primetime with 'Bollywood Hero'", *Bollywood Buzzine* July 2009

শ্ৰেণী:আমেৰিকান অভিনয় শিল্পী
লিন ই-নিং

**লিন ই-নিং** (ইংৰাজী: Lin Yining; চীনা: 林以寧; ১৬৫৫ – প্ৰায় ১৭৩০), যাৰ শৈলীগত নাম আছিল **য়াকিং** (Yaqing; 亞清), চিং ৰাজবংশৰ এগৰাকী প্ৰখ্যাত চীনা কবি আছিল। তেওঁ বিখ্যাত 'বানানা গাৰ্ডেন পয়েট্ৰি ক্লাব'ৰ এগৰাকী প্ৰতিষ্ঠাপক সদস্য হোৱাৰ লগতে এগৰাকী নিপুণ চিত্ৰশিল্পী আৰু সুৰকাৰো আছিল। 

## জীৱন আৰু কেৰিয়াৰ
লিন ই-নিঙৰ জন্ম ১৬৫৫ চনত ঝেজিয়াং প্ৰদেশৰ ঝে নদীৰ কাষৰীয়া অঞ্চলত হৈছিল। তেওঁৰ পিতৃ লিন লুন এজন 'জিনশ্বি' (ৰাজকীয় পৰীক্ষাত উত্তীৰ্ণ উচ্চপদস্থ বিষয়া) আছিল। তেওঁৰ মাতৃয়ে তেওঁক পোনপ্ৰথমে ধ্ৰুপদী চীনা সাহিত্যৰ সৈতে চিনাকি কৰাই দিছিল। লিন শৈশৱৰেপৰাই অত্যন্ত প্ৰতিভাশালী আছিল আৰু তেওঁ কবিতা তথা গদ্য দুয়োটাতে নিপুণ আছিল। ইয়াৰ উপৰি তেওঁ কেলিগ্ৰাফী (লিপিবিদ্যা) চৰ্চা কৰিছিল আৰু বিশেষকৈ চীনা 'ইঙ্ক এণ্ড ৱাছ' (ink and wash) পদ্ধতিৰে বাঁহ গছৰ ছবি অঁকাত সিদ্ধহস্ত আছিল।

তেওঁ চিয়ান ঝাওক্সিউৰ সৈতে বিবাহপাশত আবদ্ধ হৈছিল। চিয়ান এজন চৰকাৰী বিষয়া হোৱাৰ লগতে পৰম্পৰাগত চীনা অপেৰাৰ সৈতেও পৰিচিত আছিল। যেতিয়া তেওঁলোক লুঅ'য়াঙত বাস কৰিছিল, তেতিয়া তেওঁলোকে এজনে আনজনলৈ প্ৰেমৰ কবিতা লিখিছিল। এই কবিতাসমূহ পিছলৈ 'কালেক্টেড ৱৰ্কছ অৱ ফেংক্সিয়াও টাৱাৰ' নামৰ এটা সংকলনত অন্তৰ্ভুক্ত কৰা হয়। চিয়ানৰ মাতৃ গু ঝিকিয়ঙে প্ৰতিভাশালী মহিলা কবিসকলক একত্ৰিত কৰাত গুৰুত্বপূৰ্ণ ভূমিকা লৈছিল। তেওঁৰ উদ্যোগতে লিন ই-নিং, ঝু ৰৌজী, চাই জিংয়ী, চিয়ান ইউনয়ী আৰু ঝু কানক লৈ "বানানা গাৰ্ডেনৰ পাঁচগৰাকী কবি" (Banana Garden Five) নামৰ গোটটো গঠিত হৈছিল। পিছলৈ এই গোটটোৰ সদস্য সংখ্যা সাতগৰাকীলৈ বৃদ্ধি হয় আৰু ই "বানানা গাৰ্ডেন চেভেন" নামেৰে পৰিচিত হয়। লিনে হাংঝৌৰ কবি লিয়াং ইঙৰ কাব্য সংকলনৰ পাতনিও লিখিছিল। কোৱা হয় যে 'ৱিষ্টাৰিয়া পাছ' (Wisteria Pass) নামৰ এখন হেৰাই যোৱা নাটকৰ ৰচয়িতাও লিন আছিল।

লিন আৰু চিয়ানৰ দুটা সন্তান আছিল— এজন পুত্ৰ (চিং) আৰু এগৰাকী কন্যা (টাও)। লিন ই-নিঙৰ কেতিয়া মৃত্যু হৈছিল সেই বিষয়ে সঠিককৈ জনা নাযায়, যদিও 'বায়’গ্ৰাফিকেল ডিকচনেৰী অৱ চাইনীজ উইমেন'ৰ মতে তেওঁৰ মৃত্যু প্ৰায় ১৭৩০ চনত হৈছিল। লিনৰ কবিতা ইয়াৰ পোনপটীয়া আৰু সাৱলীল শব্দৰ ব্যৱহাৰ তথা জীৱন্ত দৃশ্যকল্পৰ বাবে পৃথক। তেওঁৰ কবিতাত তেওঁৰ ব্যক্তিগত আগ্ৰহসমূহ সুন্দৰকৈ ফুটি উঠিছিল আৰু তেওঁ সেই সময়েৰ মহিলা কবিসকলৰ বাবে নিৰ্ধাৰিত পৰম্পৰাগত বিষয়-বস্তুৰ গণ্ডীত আবদ্ধ নাথাকি স্বকীয় শৈলীৰে সাহিত্য চৰ্চা কৰিছিল।

## তথ্যসূত্ৰ


### গ্ৰন্থপঞ্জী
* ড’ৰ’থী ক’ (১৯৯৪):Teachers of the Inner Chambers: Women and Culture in Seventeenth-Century China; ষ্টেনফৰ্ড ইউনিভাৰ্চিটি প্ৰেছ। 
* হন চচি (১৯৯৯): Women Writers of Traditional China: An Anthology of Poetry and Criticism; ষ্টেনফৰ্ড ইউনিভাৰ্চিটি প্ৰেছ। 
* এ. ডি. ষ্টেফান’ৱস্কা, ক্ল’ৰা লাউ, লিলি চিঅ’ হং লী (২০১৫): Biographical Dictionary of Chinese Women; ভলিউম ১; ৰাউতলেজ। 

শ্ৰেণী:চীনা মহিলা কবি
শ্ৰেণী:চিত্ৰশিল্পী
লুঅ' চিলান

**লুঅ' চিলান** (ইংৰাজী: Luo Qilan; চীনা: 駱綺蘭; ১৭৫৫-১৮২০), যাক তেওঁৰ সৌজন্য নাম **পেইচিয়াং** আৰু শিল্প নাম **চিউটিং** নামেৰেও জনা যায়, আছিল চীনৰ চিং ৰাজবংশৰ এগৰাকী চিত্ৰশিল্পী আৰু কবি।

লুঅ' চিলানৰ জন্ম হৈছিল ১৭৫৫ চনত বৰ্তমানৰ জুৰং জিয়াংচুৰ জুচু গাঁৱত। তেওঁ গং চিঝিক বিবাহ কৰাইছিল। দম্পতীহালে পিছলৈ নানজিঙলৈ গুচি যায়, য’ত ১৮ শতিকাত এক সমৃদ্ধিশালী শৈল্পিক পৰিৱেশ আছিল। কিন্তু যেতিয়া তেওঁলোকে অধিক শান্ত জীৱন পছন্দ কৰিলে, তেতিয়া তেওঁলোকে ডাণ্টু, ঝেঞ্জিয়াঙলৈ স্থানান্তৰিত হয়। লুঅ' চিলানৰ ৪০ বছৰ বয়স হোৱাৰ আগতেই গং চিঝিৰ মৃত্যু হয়। বিধৱা অৱস্থা আৰ্থিকভাৱে অনিশ্চিত হ’ব পাৰিলেহেঁতেন যদিও লুঅ' চিলানে এজনী ছোৱালী তোলনীয়া হিচাপে লয় আৰু এটা স্বতন্ত্ৰ তথা সজীৱ শৈল্পিক জীৱন গঢ়ি তোলে। তেওঁ তিনিজন বিশিষ্ট শিক্ষকৰ অধীনত চিত্ৰকলা আৰু কবিতা অধ্যয়ন কৰিছিল: ৱাং ৱেনঝি, ইউয়ান মেই আৰু জেং ইউ।

তেওঁৰ শৈল্পিক জীৱনৰ এটা মূল অংশ আছিল *টিহুয়াচি*, যিবোৰ চিত্ৰৰ বিষয়ে লিখা কবিতা আছিল আৰু আনকি চিত্ৰবোৰৰ ওপৰতো খোদিত কৰা হৈছিল। তেওঁ আন কবিসকলৰ সৈতে এইবোৰ আদান-প্ৰদান কৰিছিল আৰু তেওঁৰ তিনিটা সংকলনত এইবোৰৰ বহুতো অন্তৰ্ভুক্ত কৰিছিল। তেওঁৰ প্ৰথমখন আছিল তেওঁৰ নিজৰ কৰ্মৰ সংগ্ৰহ, *টিংচিউচুয়ান চিজি* (১৭৯৫)। নব্বৈৰো অধিক পুৰুষ কবিৰ কবিতাৰ তেওঁৰ সংকলন, *টিংচিউচুয়ান জেংয়ান* (১৭৯৬)-ত তেওঁৰ প্ৰতি কৰা প্ৰশংসামূলক কৰ্মসমূহ অন্তৰ্ভুক্ত আছিল, যিবোৰৰ ভিতৰত উ ইউন, ঝালিয়ান, চিংলিন, উ চিকি আৰু তেওঁৰ শিক্ষকসকলৰ দৰে বিশিষ্ট ব্যক্তিৰ সৃষ্টি আছিল। তেওঁৰ মহিলাৰ কবিতা সংকলন, *টিংচিউচুয়ান গুইঝং টংৰেন জি* (১৭৯৭)-এ কম পৰিচিত লেখিকাৰ কামসমূহ প্ৰসাৰ কৰাত সহায় কৰিছিল আৰু ইয়াৰ পাতনিখনত লুঅ' চিলানে মহিলা শিল্পীসকলে সন্মুখীন হোৱা অসুবিধাৰ বিষয়ে স্পষ্টকৈ আলোচনা কৰিছিল।

তেওঁৰ এতিয়া হেৰাই যোৱা এখন চিত্ৰ, *শাৰদীয় চাকিৰ পোহৰত মোৰ কন্যাক শিক্ষাদান*, সত্তৰটাতকৈও অধিক *টিহুয়াচি*ৰ বিষয়বস্তু আছিল। লুঅ' চিলানৰ বুলি নিশ্চিতভাৱে চিনাক্ত কৰা চিত্ৰসমূহৰ ভিতৰত মাত্ৰ পাঁচখন ব্যক্তিগত চিত্ৰ (সকলো উদ্ভিদৰ) আৰু আঠটা পাতৰ এটা এলবামহে বৰ্তি আছে। এলবামটো আৰু তেওঁৰ ওলোমাই ৰখা স্ক্ৰলসমূহ — *প্লাম ব্লচমচ* (১৭৯৯), *থ্ৰী-ব্লচম ফ্লাৱাৰ*, *হাৰবেচিয়াচ পিয়নি* (১৭৯৫), আৰু *কেমেলিয়া, প্লাম এণ্ড নাৰ্চিচাছ* (১৭৯৫) বেইজিঙৰ প্ৰসাদ সংগ্ৰহালয়ত আছে। ইয়াৰ উপৰিও ইউয়ান শ্বৌপিং অনুসৰি অংকিত এখন অনুৰাগী চিত্ৰ *অৰ্কিড* চেং চুন টাং সংগ্ৰহত আছে। লুঅ' চিলানক নিজৰ জীৱনকালতে অন্ততঃ দুখন ছবিত চিত্ৰিত কৰা হৈছিল: ডিং ইচেঙৰ *স্প্ৰিংটাইমত মাউণ্ট পিং দৰ্শন* আৰু মাষ্টাৰ চুইৰ *লুঅ' চিলান, চিয়ান লিন আৰু কাও চিচিংৰ গোট প্ৰতিকৃতি*।

## তথ্যসূত্ৰ

শ্ৰেণী:চীনা মহিলা কবি
শ্ৰেণী:চিত্ৰশিল্পী
চেন শ্বানবাও

**চেন শ্বানবাও** (ইংৰাজী: Shen Shanbao; চীনা: 沈善宝; ১৮০৮–১৮৬২), যাৰ সৌজন্য নাম চিয়াংপেই আৰু শৈল্পিক নাম চিহু চানৰেন, আছিল চিং ৰাজবংশৰ সময়ৰ এগৰাকী চীনা কবি আৰু লেখিকা। তেওঁ *মিংইয়ুয়ান শ্বিহুয়া*ৰ ৰচয়িতা, যিখন গ্ৰন্থত তেওঁক অন্তৰ্ভুক্ত কৰি চিং বংশৰ ৫০০ গৰাকী মহিলা কবিৰ জীৱনীমূলক সমল পোৱা যায়।

## জীৱনী
চেন শ্বানবাওৰ জন্ম হৈছিল হাংঝৌত, যি ১৯ শতিকাৰ আৰম্ভণিতে মহিলা শিল্পী আৰু লেখকসকলৰ কেন্দ্ৰ আছিল। ১৮১৯ চনত চেনৰ দেউতাকে আত্মহত্যা কৰে আৰু ১৮৩২ চনত তেওঁৰ মাকৰ মৃত্যু হয়। তেওঁ নিজৰ পোহপাল দিবলৈ নিজৰ চিত্ৰ আৰু কবিতা বিক্ৰী কৰিছিল। ১৮৩৭ চনত তেওঁৰ পালিত মাতৃয়ে স্থিৰ কৰা এখন বিবাহত তেওঁ এজন উচ্চ পদস্থ বিষয়া আৰু জিনশ্বি ডিগ্ৰীধাৰী ৱু লিংইউনৰ সৈতে বিবাহপাশত আৱদ্ধ হয়। তেওঁ আছিল ৱুৰ দ্বিতীয় পত্নী; বিবাহৰ পিছত তেওঁ ৱুৰ সন্তানসকলৰ মাহী মাক হয়। ৱুৰ সৈতে বিবাহৰ পিছত তেওঁ বেইজিঙলৈ গুচি যায়।

বেইজিঙত চেনে লিয়াং ডেশ্বিং, চু ইউঞ্জিয়াং, চু ঝংয়ান, গু টাইচিং, গং জিহাং আৰু লি পেইজিনকে ধৰি মহিলা লেখকৰ এটা চক্ৰৰ সৈতে যোগাযোগ স্থাপন কৰিছিল। এগৰাকী শিক্ষয়িত্ৰী হিচাপেও তেওঁৰ গুৰুত্ব আছিল; তেওঁৰ এশৰো অধিক মহিলা শিষ্য থকা বুলি জনা যায়। তেওঁ লেখিকা ডিং পেইৰ লগতো বন্ধু আছিল, যিয়ে ১৮৩৬ চনত তেওঁৰ প্ৰথম কবিতা সংকলনৰ পাতনি লিখিছিল।

তেওঁৰ কিছুমান কৰ্ম ইংৰাজীলৈ অনুবাদ কৰা হৈছে।

## টোকা

## ৰেফাৰেন্স

## উৎসসমূহ
*"Fong Embroidery Paper", Columbia University, last accessed June 9, 2007
*Wang Lijian王力堅, *Qingdai caiyuan Shen Shanbao yanjiu*,清代才媛沈善寳研究 (A Study of the Qing Poet Shan Shanbao) Taipei: Liren shuju, 2009.

## বাহ্যিক সংযোগ
* তেওঁৰ কবিতাৰ পাঠ আৰু তেওঁৰ বিষয়ে তথ্য (চীনা ভাষাত) মিং চিং মহিলা লেখক ডাটাবেচ-ত পোৱা যায়।

শ্ৰেণী:চীনা মহিলা কবি
চু পেই

**চু পেই** (ইংৰাজী: Xu Pei; জন্ম: ১৯৬৬) এগৰাকী চীনত জন্মগ্ৰহণ কৰা জাৰ্মান কবি, লেখিকা আৰু মানৱ অধিকাৰ কৰ্মী। ছিচুয়ানত জন্মগ্ৰহণ কৰা চুই ১৯৮৮ চনত চীন ত্যাগ কৰে আৰু জাৰ্মানীত অধ্যয়ন কৰে। চুৱে ২০০৪ চনত জাৰ্মান নাগৰিকত্ব লাভ কৰে আৰু বৰ্তমান জাৰ্মানীৰ কলনত বাস কৰে।

## জীৱন
চু পেইৰ জন্ম হৈছিল ১৯৬৬ চনৰ ২২ মাৰ্চত দক্ষিণ-পশ্চিম চীনৰ ছিচুয়ানৰ গাৰ্জে তিব্বতী স্বায়ত্বশাসিত প্ৰেফেকচাৰৰ কেন্দ্ৰস্থল কাংডিং চহৰত। চুৰ তিনিজন ককায়েক আৰু এজন ভায়েক আছে। শৈশৱত চুক চেংডুত পালিত যত্নৰ বাবে পঠোৱা হৈছিল। যেতিয়া তেওঁৰ বয়স ৮ বছৰ আছিল, তেতিয়া তেওঁৰ মাক-দেউতাকক য়াআনলৈ কামৰ বাবে বদলি কৰা হয় আৰু চুক মাক-দেউতাকৰ ওচৰলৈ ঘূৰাই অনা হয়।

১৯৮৩ চনত চুৱে *ছিচুয়ান ইণ্টাৰনেচনেল ষ্টাডিজ ইউনিভাৰ্চিটি*ৰ জাৰ্মান বিভাগত নামভৰ্তি কৰে আৰু ১৯৮৭ চনত স্নাতক ডিগ্ৰী লাভ কৰে। পিছলৈ চুৱে লেশানত জাৰ্মান পৰ্যটক দলৰ বাবে এজন ট্যুৰ গাইড হিচাপে কাম কৰিছিল।

১৯৮৮ চনৰ শেষৰ ফালে চু জাৰ্মানীলৈ আহে আৰু ডাচেলডৰ্ফৰ হাইনৰিখ হাইনে বিশ্ববিদ্যালয়ত জাৰ্মান ভাষাতত্ত্ব আৰু দৰ্শন অধ্যয়ন কৰি ১৯৯৬ চনত পিএইচডি ডিগ্ৰী লাভ কৰে।

চুৱে ২০০৪ চনত জাৰ্মান নাগৰিকত্ব লাভ কৰে আৰু বৰ্তমান কলনত বাস কৰে। তেওঁ এগৰাকী কবি, লেখিকা আৰু মানৱ অধিকাৰ কৰ্মী। চুৱে জাৰ্মান কবিতাত বিশেষজ্ঞতা অৰ্জন কৰিছে আৰু বহুতো প্ৰবন্ধ, ভাষ্য তথা গৱেষণা পত্ৰ প্ৰকাশ কৰিছে। তেওঁ ৰেডিঅ’, টিভি কাৰ্যসূচী আৰু ইণ্টাৰনেটত সক্ৰিয়। তেওঁ এমনেষ্টি ইণ্টাৰনেচনেল আৰু ছচাইটি ফৰ থ্ৰেটিন্ড পিপলছৰ সৈতে কাম কৰিছে।

## কৰ্মৰাজি
চু পেইৰ কিতাপসমূহ জাৰ্মান শিল্পী জৰ্গ ইমেণ্ডৰ্ফ, জৰ্জ বেচেলিটজ আৰু মাৰ্কাচ লুপাৰ্টজকে ধৰি আন বহুতে অলংকৃত কৰিছে।
}
|-

|২০০১
|*Lotusfüße*
|*Lotus feet*

|
|-

|২০০২
|*Affenkönig*
|*Monkey king*

|  –
|-
|২০০৩

|*Schneefrau*
|*Snow woman*
|
|-

|২০০৮
|*Himmelsauge*
|*Celestial eye*

|
|}
চুৰ অন্যান্য জাৰ্মান ভাষাৰ প্ৰকাশনৰ ভিতৰত আছে: ১৯৯৭ চনত প্ৰকাশিত প্ৰবন্ধ *দ্য আউটলুকচ অৱ অ’মেন ইন ৰোমাণ্টিচিজম পয়েমচ* (আইএচবিএন ), লগতে ২০১৩ চনত প্ৰকাশিত উপন্যাস *দ্য লং ওৱে অৱ দ্য ৰেড চেম্বাৰ* ()।

## বঁটা আৰু আদৰণি
চু পেইয়ে ১৯৯১ চনত ডাচেলডৰ্ফৰ সাহিত্য সৃষ্টি বঁটা, ১৯৯৩ চনত নৰ্থ ৰাইন-ৱেষ্টফেলিয়াৰ সংস্কৃতি মন্ত্ৰালয়ৰ সাহিত্য সৃষ্টি বঁটা, ১৯৯৪–১৯৯৬ চনত ফ্ৰেডৰিখ ইবাৰ্ট ফাউণ্ডেশ্যনৰ ডক্টৰেট জলপানি আৰু ১৯৯৯–২০০০ চনত লুনেবাৰ্গৰ হাইনে সাহিত্য সৃষ্টি বঁটা লাভ কৰে।

২০১১ চনৰ এটা সাক্ষাৎকাৰত জাৰ্মান চীনতত্ত্ববিদ উলফগ্যাং কুবিনে মন্তব্য কৰিছিল যে চু পেইৰ কবিতাসমূহ সুন্দৰকৈ লিখা হৈছিল আৰু তেওঁৰ শিল্পকৰ্মসমূহ মনোযোগৰ যোগ্য আছিল। কুবিনে কৈছিল যে চীনৰ বিষয়ত মনোনিৱেশ কৰা অন্যান্য প্ৰবাসী চীনা লেখকৰ দৰে চুই নিজকে কেৱল চীনৰ বিষয়তে সীমাবদ্ধ কৰি ৰখা নাছিল।

## তথ্যসূত্ৰ

শ্ৰেণী:চীনৰ ব্যক্তি
শ্ৰেণী:জাৰ্মানীৰ ব্যক্তি
শ্ৰেণী:কবি
শ্ৰেণী:লেখিকা
মেহবুবে অব্লেশ

**মেহবুবে অব্লেশ** (ইংৰাজী: Mehbube Ablesh; জন্ম ১৯৭৯ – অন্তৰ্ধান আগষ্ট ২০০৮) এগৰাকী উইগুৰ সাংবাদিক, যিয়ে ২০০৮ চনত চাকৰিৰ পৰা বৰ্খাস্ত আৰু গ্ৰেপ্তাৰ হোৱালৈকে চীন চৰকাৰৰ দ্বাৰা পৰিচালিত চিনজিয়াং পিপলছ ব্ৰডকাষ্টিং ষ্টেচনত কাম কৰিছিল। তেওঁ চীন চৰকাৰৰ এগৰাকী সৰৱ অনলাইন সমালোচক আছিল, বিশেষকৈ ২০০৮ চনৰ বেইজিং অলিম্পিক আৰু ২০০৮ চনৰ ছিচুয়ান ভূমিকম্পৰ সময়ত কৰ্তৃপক্ষৰ ভূমিকাৰ বিৰুদ্ধে তেওঁ মাত মাতিছিল। ২০১১ চনত তেওঁ কাৰাগাৰৰ পৰা মুক্তি পোৱাৰ কথা আছিল, কিন্তু বৰ্তমান তেওঁৰ কোনো সন্ধান পোৱা হোৱা নাই।

## জীৱনী
অব্লেশৰ জন্ম হৈছিল ১৯৭৯ চনত। ২০০৮ চনৰ আগষ্ট মাহত আঞ্চলিক ৰাজধানী উৰুমকিত অৱস্থিত চিনজিয়াং পিপলছ ব্ৰডকাষ্টিং ষ্টেচনৰ বিজ্ঞাপন বিভাগৰ পৰা তেওঁক চাকৰিৰ পৰা আঁতৰাই দিয়া হয়। চাকৰিৰ পৰা বৰ্খাস্ত কৰাৰ পিছতে আৰক্ষীয়ে তেওঁক ব্লগাৰ হিচাপে কৰা কাম আৰু চীন চৰকাৰৰ সমালোচনাৰ সৈতে জড়িত অভিযোগত গ্ৰেপ্তাৰ কৰে। খবৰ অনুসৰি, ইয়াৰ ভিতৰত ২০০৮ চনৰ বেইজিং অলিম্পিকৰ সময়ত কঠোৰ নিৰাপত্তাৰ সমালোচনা আৰু ছিচুয়ান ভূমিকম্পৰ বলি হোৱা লোকসকলৰ বাবে উইগুৰসকলে আগবঢ়োৱা দান চৰকাৰে কেনেদৰে পৰিচালনা কৰিছিল তাৰ সমালোচনাও অন্তৰ্ভুক্ত আছিল। কাৰাগাৰত বন্দী হোৱাৰ পিছত অব্লেশৰ বিৰুদ্ধে এইবুলিও সমালোচনা কৰা হৈছিল যে তেওঁ এগৰাকী মুছলমান মহিলা হোৱা সত্ত্বেও মূৰত ওৰণি (স্কাৰ্ফ) লোৱা নাছিল। তেওঁক চিনজিয়াং নম্বৰ ২ কাৰাগাৰত আৱদ্ধ কৰি ৰখা হৈছিল। পেন আমেৰিকাই যুক্তি দিছিল যে চীন কৰ্তৃপক্ষৰ দ্বাৰা তেওঁক আটক কৰাটো নাগৰিক আৰু ৰাজনৈতিক অধিকাৰৰ আন্তঃৰাষ্ট্ৰীয় চুক্তিবলীৰ ১৯ নম্বৰ অনুচ্ছেদৰ উলংঘন।

২০১১ চনত অব্লেশ কাৰাগাৰৰ পৰা মুক্তি পোৱাৰ কথা আছিল, কিন্তু ২০১৫ চনৰ তথ্য অনুসৰি তেওঁৰ বৰ্তমানৰ স্থিতি অজ্ঞাত হৈ আছে।

## তথ্যসূত্ৰ

শ্ৰেণী:সাংবাদিক
শ্ৰেণী:চীনৰ ব্যক্তি